text:
Nuñe – Diasabra atardi algo pasa di 6’or na loke tawata parse un fiesta, un baby lo a hera hoga. Mes ora a bati alarma.
Na prome instante a papia cu un mucha lo a hoga y unidadnan di polis y tambe ambulancenan tawata na caminda pa e sitio.
Un ambulance a yega haya e adres basta lihe, pero polis y e otro unidadnan no por a haya e adres.
Ambulancenan na e sitio ora cu nan tawata transporta e baby pa pone den e ambulance ela cuminsa yora, loke ta bon. Pero tawata preocupa toch pa e salud.
Un familiar a bay hunto den ambulance cu e baby direccion di hospitaal. Un rato despues na e adres, por a wak e mama di e baby a sak den otro pafo na adres caminda e incidente a tuma luga.
E mama tambe a wordo hiba poli, mirando cu ela bira hopi malo.
Ultimo informacion ta papia cu e baby a keda interna y nan lo saca x-ray di lung di e criatura. Pa awor e ta mustra ok.


c: text/html

text:
Tanki Leendert – Dialuna anochi den careda di 10:30 polis a bay un snack truck situa ariba e caminda di Tanki Leendert, pa un accidente entre un Harley y un Ford suv.
Mirando cu e persona lo tawata herida a haci cu polisnan a bay poco mas pura.
Na yegada a resulta cu un cabayero bou influencia a yega e take away y a cumpra un cuminda.
E la haya esaki y asina mes bou influencia y cu e cuminda teni e la bay trata na subi caminda pa bay pariba.
Eynan e la perde balans y touch un Ford di un cabayero cu a yega tambe pa bay cumpra algo di come.
Despues di esey e cabayero a scucha un zonido dof.
Ora e la baha mira e Harley y e manehador tawata benta parcialmente ariba caminda.
Eynan mesora algun persona a actua y a hala e brommer e manehador pa evita un accidente mas serio.
Na yegada di polis mesora a constata cu e manehador di e brommer ta bou influencia, esaki a haci mesora a pidi pa un transportwagen.
Na su yegada a hiba e homber pa un warda di polis, unda cu sigur e lo haya un cel pa e por bin bij.
Companianan si seguro tambe a presenta pa tuma dato di ambos partido.
E Harley a keda para banda di caminda cu e cuminda ariba e sienta.

robotstxt: allowed

filter: keep


text:
CBS ta publica cifranan di importacion pa Aruba den visualisacion interactivo
Oficina Central di Estadistica (CBS) kier informa cu recientemente a publica datonan di importacion di productonan na balor di florin pa e Area Liber di Aruba y e Zona Franca di Aruba pa e periodo di 2015 te cu mei 2020. CBS normalmente ta publica e datonan aki den forma di raportnan cu ta sali cada kwartaal, pero desde awo e datonan ta disponibel den visualisacionnan interactivo riba e frontpage di nos website. www.cbs.aw (na e parti mas abou den VISUALIZATIONS).
Tambe por uza e link: http://cbs.aw/wp/index.php/category/data/infographics-visualizations/
E graficonan interactivo ta duna e usuario e oportunidad pa selecta e periodo pa cual e lo desea di haya informacion. Por scohe pa haya e datonan pa luna, kwartaal y aña. Tambe por scohe cual segmento (cuminda y no cuminda) ta interesa den dje pa haya informacion mas detaya. E cifranan ta duna informacion di importacion pa pais, continente, actividad economico (ISIC) y segmento di cuminda y no cuminda.
Un danki special ta bay pa Departamento di Aduana pa nan cooperacion y aporte pa por a realisa e publicacion di e cifranan aki. E informacion tambe ta obtenibel riba nos Facebook page – Central Bureau of Statistics.
Pa mas informacion por manda un email na cbs@setarnet.aw


text:
MiSVb 2.0 Instruccion: Empresa Nobo
E INSTRUCCION AKI TA PA UN EMPRESA NOBO.
Pa completa e stapnan den e instruccion aki mester di un emailadres valido ademas algun documento, depende e tipo di compania:
Na prome luga mester subi e website nobo di MiSVb 2.0, e adres pa esaki ta:
https://misvb.svbaruba.org
E pagina ta habri y por wak e formulario di login. Akinan ta primi e boton pa ‘Registra como usuario nobo‘.
E boton ta habri e siguiente pagina:
https://misvb.svbaruba.org/Account/Register
Yena tur informacion riba e formulario di registracion. Ta importante pa yena un emailadres valido pa cual tin acceso na dje, sino no por finalisa e proceso di registracion.
Tambe e codigo secreto mester cumpli cu e siguiente rekisitonan:
- E largura minimo di e Codigo secreto mester ta 6 caracter
- Mester tin por lo menos 1 letter minisculo (a-z)
- Mester tin por lo menos 1 letter mayusculo (A-Z)
- Mester tin por lo menos 1 number (0-9)
- Mester tin por lo menos 1 caracter special (!@#, etc.)
Despues di a yena tur informacion ta primi e boton abao ‘Registra’. E website ta habri un siguiente pagina unda ta confirma cu e informacion a ser ricibi. Awo mester habri y controla bo inbox di email pa confirma bo cuenta via e email di confirmacion.
Den caso cu email ta tarda of no ta drenta mes, controla e folder di ‘spam’ of ‘junkmail’ den bo email. E email por wordo clasifica como spam of junk.
Awo por log in riba e pagina principal cu e Nomber di usuario y e codigo secreto nobo. Despues di log in e website ta hiba e usuario na un pagina unda por scoge entre registracion di un compania nobo of un compania existente. Den e caso aki nos ta scoge pa un compania nobo. Ta primi e boton ‘Primi pa Registra’.
E website ta habri un pagina unda mester yena tur informacion di e compania.
Despues di a yena tur informacion akinan por primi e boton abao ‘Continua’. E di dos pagina ta habri.
Akinan ta “upload” tur documento rekiri. Cual documento(nan) ta rekiri por varia depende di e tipo di compania (rechtsvorm).
Primi ‘Continua’ ora a caba di upload tur documento. E di tres pagina ta habri.
Riba e di tres pagina ta yena tur empleado cu ta den servicio di e compania. Pa cada empleado mester tin tambe un copia digital di identificacion valido. Esaki por ta solamente un paspoort, rijbewijs of cedula.
Primi e ‘plus’ berde pa registra un empleado. E boton aki ta habri un siguiente screen unda ta yena tur informacion di e empleado.
Despues di a yena tur informacion y upload e identificacion ta primi ‘Safe’. Den e screen awo por wak e inscripcion di e empleado. Si ta desea ainda por haci cambio of ‘delete’ e inscripcion.
Cu e mesun procedura por tambe registra mas empleado akinan. Ora tur empleado ta registra ta primi ‘Continua’ abao pa habri e di 4 pagina.
Akinan ta wak un resumen di tur informacion cu a ser yena. Ta bon awo pa controla si tur informacion ta yena corectamente. Si ta necesario por haci cambio ainda. Si tur informacion ta corecto por primi ‘Entrega peticion’ y asina e registracion ta ser finalisa.
Tur informacion ta ser controla pa SVb y ora esaki ta cla y tur informacion ta corecto ta ricibi un notificacion di esaki. Na e momento aki tambe por log in y habri e pagina principal di e empresa riba MiSVb 2.0.
Den caso cu a encontra cualkier problema semper por tuma contacto cu nos helpdesk MiSVb mediante e siguiente canalnan:
Whatsapp: https://wa.me/2975272740.
Website: https://www.svbaruba.org/dono-di-trabao/.
Email: helpdesk@svbaruba.org
E helpdesk ta habri di dialuna pa diabierna di 8:00 AM te cu 4:00 PM.


text: Oranjestad, 18 di februari, 2021 – Crisis Team di Gobierno ta informa cu for di RIVM Hulanda a drenta informacion cu a identifica 4 caso mas di e variante di Reino Uni di Covid-19 Corona virus na Aruba. DVG recientemente a manda un di 6 lote di test cu ta consisti di 31 caso positivo di Covid-19. Despues cu expertonan a analisa e casonan aki den laboratorio na Hulanda, a identifica e 4 casonan aki di e variante di Reino Uni. Tin dos lote mas di test cu wordo manda pero te ainda no a haya nan resultado. Asina cu e resultado drenta, Crisis Team lo informa nos comunidad. Den total awor tin 14 caso positivo di e variante di Reino Uni cu a keda identifica na Aruba. Pesey mes ta urgi tur hende pa sigui cumpli cu e reglanan di higiena y distanciamento social, tambe registra si ainda bo no a registra pa haya e vacuna. Ta hunto so nos por vence e pandemia pa Aruba por recupera y progresa.


text:
Nos a tuma nota di e iniciativa di ministro encarga cu Salubridad Publico y Deporte pa inicia un trayecto di mehoracion di reportahe financiero di e entidadnan cu ta ricibi subsidio traves di su ministerio. Esakinan ta e fundacion y asociacionnan liga na e dos areanan di trabao aki. Mester aplaudi e iniciativa aki y hasta lo ta bon pa logra cu otro ministerio tambe sigui su ehemplo. Den ambos area den pasado tabata existi situacionnan indesea unda no semper tabata trata di corupcion intencional, sino mas bien di falta di conocemento di con ta hiba un maneho financiero responsabel. Factornan cu ta hunga un papel den e situacion aki tabata por ehemplo e falta di stabilidad den e organisacionnan den deporte, unda no semper por a garantisa e conocemento adecua pa hiba un maneho corecto. Cu tempo e situacion aki a drecha parcialmente, pero mester progresa y ademas consolida un situacion sano den esaki. Pues deporte mes por progresa ora tur hende ta custumbra cu un regimen adecua di control financiero.
Riba tereno di salubridad tambe tabatin varios caso di falta di calidad den reportahe financiero, cu atraso considerabel cu tabata perhudica e propio organisacionnan aki. Tambe tabatin caso di organisacionnan cu tabata raporta pero unda e ministro encarga no tabata di acuerdo cu e forma den cual e cuentanan anual tabata presenta. Como representante di e instancia cu ta otorga subsidio e mandatario tin pleno derecho di pone condicion na e subsidio y esey ta encera pone condicion encuanto e dunamento di cuenta financiero. Den e caso concreto di e conflicto entre e ministro y e fundacion SABA a yega felizmente na acuerdo pa sigui discuti e asunto den un ambiente trankilo y esey tambe ta di aplaudi. Ta di spera cu den esaki lo tuma na cuenta cu mester aplica e ley nobo aproba fin di aña pasa cu ta crea un cuadro general pa supervision di tur cas di cuido, incluyendo esunnan cu ta duna cuido na persona di edad. Esey ta implica cu no por simplemente yega na acuerdo den e caso individual di SABA, pero mester haci esaki di un forma cu ta cuadra cu e supervision cu mester bay tin pa tur organisacion den e ramo aki.
Tambe e supervision ta toca e parti di e inspeccion di salubridad cu no tin fin di keda cla. Ta bira tempo pa haci e pregunta ta ken ta stroba den e proceso aki. Ta imaginabel cu banda di e aspecto legal di independencia di e inspeccion e ta tambe un asunto di laga e actual inspeccion traha na manera independiente, den e sentido cu e director di departamento y e ministro no ta mete den caso individual cu e inspeccion ta atende. Esaki ta parce algo menor talbes pero ta importante pasobra nos tin hopi caso di independencia formal pero unda a base diario e mandatario ta mete den tur decision. Ehemplo bibo di esaki ta e manera di anda cu e N.V. nan di Pais Aruba, cu ta entidad huridico riba nan mes pero den hopi sentido ta sigui orden directo di e ministro concerni.
Pero e punto mas importante di e asunto aki ta cu esun cu ta exigi norma di control financiero, mester ‘lead by example’. Den esaki no ta trata e ministro concerni den e intento menciona di mehoracion, pero ta referi na tur ministro. Y aki ta unda mester constata cu nos ta bibando den un situacion straño pa no uza otro palabra. Ehemplo: un sindicato ta bay hues pasobra den negociacion di CAO e compania estatal ta nenga nan acceso na e cuentanan anual di e compania. E sindicato no a haya rason pasobra hues mester sigui ley y statuto di e compania, y no por obliga e compania entrega copia di su cuenta anual. Mester cambia ley pa esaki? No, e ta simplemente rekeri un cambio di mentalidad den gobernacion unda transparencia y dunamento di cuenta ta bira algo normal y nos ta hopi leu di yega na e situacion ey. Ora Algemene Rekenkamer constata algo iregular ta sucede den asunto financiero di e gobierno di turno, nan no por haci mas cu raporta na parlamento, unda un mayoria di e gobierno di turno ta para cla pa frustra cualkier intento pa mas investigacion. Nos ta mira e proceso frustrante aki ta tuma luga pa trinta aña caba y no tin bista riba un mehoracion den sentido di aumenta independencia di nos Contraloria General dunando nan e posibilidad di atende asunto cu Ministerio Publico directamente.
Ta di spera cu e iniciativa di e ministro encarga cu Salubridad y Deporte haya mas acogida cerca su coleganan. Pasobra mescos cu ta conta pa esnan cu ta ricibi placa di pueblo como subsidio pa duna cuenta, esun cu ta duna tambe ta traha cu placa di pueblo. Un sugerencia: laga gobierno como accionista di tur compania propiedad di pueblo dicidi cu tur cuenta anual di tur compania estatal ta bira disponibel pa publico en general. Lo ta un bon comienso.


text:
ORANJESTAD – Stasianonan dia 17 di desèmber den un referèndem por ekspresá nan mes tokante futuro estatal di nan isla, asina eilandsraad a disidí. Esnan ku derecho di vota ta haña kuater opshon: independensha, outonomia den reino, integrashon den Hulanda i mantenshon di e státùs aktual di kuerpo públiko.
E resultado di e referèndem no ta obligatorio. E referèndem tin solamente un státùs di rekomendashon i e resultado ta balido solamente si por lo ménos 75 porshento di tur esnan ku tin derecho di vota bin vota tambe.
Eilandsraad dia 8 di òktober kaba a ekspresá ku e ke pa tene un referèndem. E komishon di referèndem a proponé pa ten’é te 14 di yanüari numa. E ora ei lo tabatin mas tempu pa prepará, mientras ku lo a keda sufisiente tempu entre e referèndem i elekshonnan di eilandsraad riba 18 di mart. Pero eilandsraad ku un mayoria grandi a vota pa 17 di desèmber.
Konsehero eksterno
Ta Democratische Partij (DP) so a vota kontra. Na final e eskoho di e opshonnan di e referèndem a bini kla sin kontribushon di konsehero eksterno. Eilandsraad pa diferente motibu a bai di akuerdo solamente ku nombramentu di wes Wit. Pasobra no tin sufisiente tempu pa aserká otro eksperto konstitushonal, e komishon di referèndem a disidí di traha un diseño nan mes.
Dia 8 di aprel 2005 tambe stasianonan por a ekspresá nan mes den un referèndem tokante futuro di nan isla. Ku 56 porshento e kantidat di hende ku a bin vota no tabata hopi. Mantenshon di Antia Hulandes ku 76.5 porshento tabata e opshon mas popular. Laso direkto ku Hulanda a haña 20.6 porshento. E opshonnan ménos popular e tempu ei tabata integrashon den Hulanda (2.1 porshento) i independensha (0.6 porshento).
Outor: John van Kerkhof


text:
Willemstad,– Minister di finansa señor Kenneth Gijsbertha a splika ayera ku ABB ta un proseso ku kier a introdusí mas ku un aña pasa. E ta bisa ku a pone promé di yanüari 2021 pa a introdusí e lei di ABB, pero echo ta ku ta skuchando ‘stakeholdernan’ i tin un rapòrt di IMF riba hinter e totalidat aki.
Minister Gijsbertha ta splika ku tin tur indikashon ku promé di aprel tampoko ta logra, pero ku pa promé di yüni si e mester ta kla. “Si bo remplasá OB ku ABB e mester ta mas tantu karga pa bo stakeholdernan”, asina señor Gijsbertha a duna di konosé.
E ta bisa ku ta biniendo kla i mester kaba di atendé esaki den hunta di konseho i despues pa e bai parlamento pa ratifiká e lei den e di dos parti di aña.
CFT a bisa ku e no ta alkansabel mas pa promé di aprel i sigur mirando tur e problemanan ku tin den parlamento. “Entretantu ta sigui ku e lei di OB manera e ta, sperando ku pronto lo bini ku e ABB”, pues minister Kenneth Gijsbertha.


text:
Ainda tin oportunidad pa registra pa e Curso “Empresario Prepara I” cu ta cuminsa dia 12 april 2021
Departamento di Asuntonan Economico, Comercio y Industria/IDEA, ta ofrece un curso pa tur empresarionan of futuro empresarionan cu kier siña maneha
un negoshi eficientemente
ORANJESTAD - Riba 12 di april proximo Iniciativa pa Desaroyo di Empresa Arubano (Idea) ta presenta su curso “Empresario Prepara I” cual ta organisa door di Departamento di Asuntonan Economico, Comercio y Industria. Meta di e curso aki ta pa yuda nos clientenan maneha nan negoshi of negoshi di otro persona den un forma mas eficiente y manera mester ta.
E curso ta consisti di e siguiente topiconan:
• Corporate Social Responsibility (Business & Human Rights)
• Business Continuity Plan
• Marketing
• Business Plan
• Business Law
• Small Business Administration & Finance
Empresario Prepara lo cuminsa dia 12 di april 2021 y ta consisti di 25 les (dos biaha pa siman, teniendo cuenta cu e dianan liber den luna di april). E curso lo termina dia 12 dia juli 2021. Horario ta di 7.00 pm pa 9.15 pm y pa e lesnan lo tin un schedule cu lo mester tene cuenta cune. E curso lo wordo duna riba e plataforma di ZOOM.
Curso “Empresario Prepara I” ta costa Afl. 375,-. Mester completa tur e fasenan pa por logra un certificado na final.
Pa e personanan cu tin curso EP I caba y ta desea pa participa na e 2 topiconan nobo, cual ta “Corporate Social Responsibility” y “Business Continuity Plan”, por haci esaki tambe na un prijs di 60,- pa tur 2 topico y lo ricibi un certificado si logra pasa e examen cu exito.
Criteria pa atende curso “Empresario Prepara I”:
- Ta preferibel pa tin nivel di MAVO of equivalente. Diploma no ta necesario.
- Mester tin conocemento di computer y di e plataformaZOOM.
- Conocemento basico di papiamento, hulandes y ingles ta necesario.
Pa informacion y inscripcion por manda un email na L.croes@deaci.aw.
Tambe por like IDEA su Facebook pagina: Idea-Aruba.


text:
Ret Karibense ta trese un seri di artíkulo tokante e islanan di Hulanda karibense, sinku aña despues di e renobashon estatal di 10 di òktober 2010. Riba e fecha ei a desmantelá Antia Hulandes i Sint Maarten i Kòrsou a bira pais outónomo den reino. For di e dia ei Boneiru, Sint Eustatius i Saba ta ‘munisipio ekstraordinario’ di Hulanda. Aruba tin e státùs outónomo for di 1986 i no tabata forma parti mas di Antia Hulandes.
KRALENDIJK – “Bonerianunan bini bèk, futuro di boso isla ta yama boso”, Tio Rolly a kanta riba Dia di Boneiru. Hennyson Thielman, Davis i Merry Piar i Edison Rijna, un hende di binti aña, dos di trinta i un di kuarenta a kumpli ku e petishon aki kaba. Nan a nase na Boneiru, nan a studia na Hulanda i nan a bai bèk despues di 10.10.10.
“Rincon no a kambia hopi”, Merry Piar ta bisa, “pero Boneiru mes a bira hopi mas okupá.”Edison Rijna: “Ántes mi por a tene Boneiru den mi man, mi tabata sa presis di ken kua outo tabata. E tempu ei a pasa.”
Hende di famia
Merry i Davis Piar for di zomer di 2011 ta biba den e kas kaminda Merry a lanta. Ku nan tres yu hòmbernan nan a muda bèk for di Breda. Promé nan ker a keda Hulanda 5 aña. Ma nan a keda 11 aña. Nan tur dos tabata sa ku nan lo a bai bèk: “Mi tata tabata malu”, Merry ku ta asistente di dòkter ta bisa. “Mi ker a kuid’é. Nos ta hende di famia.
Edison Rijna tambe tabata sa dia el a bai studia na Hulanda ‘ku despues di mi estudio mi ker a kontribuí na mi isla’. El a biba hopi tempu na Kòrsou. For di einan el a lanta un kompania na Boneiru pa resiklá sushi i den zomer di 2014 el a bai biba bèk einan tambe: komo gezaghebber. HennysonThielman despues di su estudionan na Aruba i Hulanda , ta bèk atrobe for di 2013. Mi mester a bini bèk Mi stima Boneiru.”
Karera
Pa Davis Piar mudamentu bèk tabata un paso atras den su karera. “Mi tabatin un bon trabou na un banko. Mi mester a kustumá di traha na Boneiru. Na final mi mester a skohe: keda kunsumí pa e manera ku kosnan tabata bai of bai ku e tempu. Mi a skohe pa e último.” Esei a pone ku e tabata sobra tempu pa otro kos, manera trein hubentut di Rincon pa hunga futbòl. “Asina mi por nifiká mas pa mi famia i pa e isla.”
Thielman a bini bèk pa ‘trese kambio’ . E no ta mira su mes komo un ‘career person’, pero e ta ta e organisadó nobo di Bonaire Regatta i konsehero di diputado Abraham si. E tabata riba lista di kandidato pa MPB tambe.
Plannan
Tin be Davis Piar ta tende ku ‘el a biba muchu largu na Hulanda’. “Espesialmente ora mi ke planeá muchu hopi kos.”Un falta den pensamentu delantá i struktura segun e ta pone ku Boneiru no ta kla ainda pa un kontinuashon di outonomia. “Rijna: Por ta ku un dia lo ta posibel, pero pa bira Kuerpo Públiko e tempu ei probablemente tabata e mihó opshon. Tòg ni Boneiru ni Hulanda no tabata sa ta den kiko nan a hinka nan mes riba 10 di òktober 2010. Tin kos ku a bai muchu lihé. Introdukshon di dòler a hasi pobresa visibel.”
10-10-10 a trese diskushon sosial severo, Piar a sigui nan riba social media: “Hende hopi bia ta papia a base di sintimentu. Ami ta preferá wak sifra. Kisas tin mas hulandes ta bini, tin di nan ta bai atrobe despues di tres aña. Na mi trabou tambe ta tuma hopi hende for di den regio.” E frikshon segun Rijna ta bini entre otro pasobra e bonerianonan ta haña e manera direkto di e hulandesnan fèrfelu i e hulandesnan hopi bia no ta mira kon kosnan ta bai aki. “Poko poko nos ta topa otro.”
Thielman ta realístiko: “Mundu ta bai dilanti, ke men nos tambe. Mi no gusta keha i despues no hasi nada. Mi ke organisá evento pa hóben, pasobra pa nan te ainda no tin masha kos di hasi.”
Merry i Davis Piar ta keda Boneiru, meskos ku Thielman, ku a mira hopi di su amigunan bieu di havo tambe bini bèk. “Esei ta bon pa Boneiru. Nan konosé e kultura, pero nan tin un bista amplio riba mundu tambe.”
Krusada
Segun Rijna e isla ta na un krusada pa sigui desaroyá ekonómikamente: “Tin posibilidat pa empresario, Hulanda ta krea trabou, espesialmente pa amtenar, RCN, prizòn, polis. Lo ta bunita si e amtenarnan di mas haltu den futuro tambe ta bonerianu.”
Outor Janita Monna


text:
News
Prome dia Youth Olympic Camp
Camp a haja un atendencia desea
Prome dia di e Youth Olympic Camp tabata bon atendi.
E prome dia di e Youth Olympic Camp organisa pa alumnonan di Movecion y Salud hunto cu COA a haya un atendencia desea. Varios atleta di diferente deporte a bini awe pa asina haya informacion combina cu un tiki praktica for di e profesionalnan presente.
Majan diadomingo ya for di 9or di mainta tur interesado por registra na Compleho deportivo Franklyn BareƱo na Piedra Plat pa e di dos dia di e Youth Olympic Camp 2019.
Tur hende ta bon bini


text:
- MAVO-Anochi;
- Enseñansa profesional.
Meta
Enseñansa profesional di OAA tin como meta pa desaroya su studiantenan di tal manera cu nan ta capaz pa por eherce nan ofishi autonomo. Nan ta ofrece alrededor di 17 estudio y 2 curso.
Departamento di Enseñansa, e inspector di Enseñansa Professional y Examenbureau ta supervisa nan estudionan. Gobierno y sector priva ta reconoce e diplomanan otorga door di OAA su departamento di enseñansa profesional.
Cooperacion
Openbare Avondleergangen Aruba departamento di enseñansa professional ta dispuesto tambe pa traha hunto cu empresa y institucion pa organisa curso y estudio specificamente traha riba midi pa nan. A haci esaki den pasado caba.
Openbare Avondleergangen Aruba (OAA) ta ofrece e siguiente curso dirigi riba ofishi:
- Carpinte (Basico)
- Carpinte (Avansa)
- Bouwkundig Tekenaar
- Basis Autotechniek
- Basis Elektronische Brandstof Injectie
- Booglastechniek A, B en C
- Costumière (Cosedor)
- Coupeuse (Cosedor Avansa)
- Eerste Monteur Laagspanning
- Monteur Sterkstroom Installatie
- Technicus Sterkstroom Installaties
- Monteur Koeltechniek
- Monteur Installatietechniek
- Onderhoudsmonteur
E exigencianan pa admision na Enseñansa Profesional Anochi
E exigencianan pa admision pa e seccion Tecnico ta minimalmente 16 aña y e exigencianan pa cada curso ta varia.
Inscripcion
Por inscribi na kantoor di OAA. Trece cu bo:
- E ultimo cijferlijst y diploma;
- Cedula, rijbewijs of paspoort;
- Pasfoto;
- Uittreksel di bevolking (papel di 5 florin).
Orario di les
E lesnan na Avond-BO ta tuma luga di dialuna te cu diabierna cuminsando pa 6 ‘or y mei di anochi y ta termina pa mas tarda 9 ‘or y cuarenta di anochi.
Gasto
Studiante ta paga un suma di inscripcion di 200 florin pa aña no obstante duracion di e curso. Gasto pa e studio di booglastechniek A of B 250 florin y pa booglastechniek C ta 300 florin.
Localidad
Ubicacion Telefoon
Avond-BO, Oranjestad EPB Pitastraat z/n Hato (297)582-7324 (T)
(297)588-0150 (F)
Avond-BO, San Nicolas EPB Caya Jose Geerman (297) 584-4244 (F)


text:
Diamars marduga antisocial a manda por lo menos cuatro bloki grandi contra di e bentana di glas di Bruna Bookstore...Read more
Diamars den careda di 1 or marduga un comerciante masculino cu su yiu chikito den man a keda atraca pa...Read more
Diamars den careda di 9:10 mainta riba e caminda di Santa Cruz pazuid di e santana ta sucede un accidente...Read more
Dialuna den careda di 6 or atardi riba e caminda principal di Savaneta altura di ex iceberg a sucede un...Read more
Dialuna den careda di 8:40 anochi cuatro homber desconoci arma a presenta na cas di comerciante na Sero Patrishi, y...Read more
Dialuna pasa di 3 or atardi habitantenan a haya holor desagradabel ta sali for di un cas na Nieuweweg na...Read more
Dialuna atardi un homber di edad coriendo su bais den e bario di Zeewijk pa descuidao a cay for di...Read more
Dialuna ta habri y personal encarga cu e compania Airsoft and aips accesories & apparel na Belgiestraat a tuma nota...Read more
Patruya di Santa Cruz diadomingo anochi a para un toyota yaris blanco pa un control y durante esaki e chauffeur...Read more
Diadomingo anochi chauffeur di un chevrolet optra yegando cas ta accidenta contra di un auto staciona den porta di su...Read more


text:
Diamars anochi den Stadion G .Trinidat a tuma lugar diamars e semi final Copa AVB entre e speranzanan berde di Savaneta LA FAMA VS RCA.
Un partido basta lento den e prome minutnan pero tabata La Fama cu a bay ariba na di 13 minuut.
A sigui cu varios intento di ambos banda. Y na 30 minut RCA ta empata e partido. Despues RCA ta haya un penalty pero e keeper di La Fama Joshua Faro ta saca e bala, kitando e speransa di e tricolornan di Solito. Asina prome 45 minut ta termina.
Den e di dos tempo La Fama y RCA tawata busca e goal di bay ariba pero ta La Fama ta logra esaki den un hugada rápido di contra atake.
Den e wega aki mester bisa tanto e keeper Faro y Jaydon Dania ta esnan cu a destaca pa La Fama cu a kibra invicto y asina ta bay hunga final Copa AVB. Mester bisa esaki ta di 2 final pa entrenador Juel Rodriquez .Disabra lo ta e gran final entre La Fama y Nacional pa 8.30 pm den stadion Guillermo Prospero Trinidad na Dakota.


text:
Tempo: Awe anochi: parcialmente nubla y generalmente seco den marduga y mayan: parcialmente nubla cu un awacero pasahero
temperatura maximo 34 grado celsius
temperatura minimo 28 grado celsius
bahada di solo : 6:31 pm
subida di solo : 6:29 am
Biento: Modera for di direccion generalmente oost; forsa 3 te 4 (12 te 30 km/ora, 7 te 16 nudo).
den dia basta fuerte te posiblemente fuerte den rafaga; forsa 5 te 6 (31 te 50 km/ora, 17 te 27 nudo).
situacion general di tempo pa proximo 24 ora: humedad den region lo por bira suficiente den oranan di marduga y mainta trempan pa pone un awacero pasahero desaroya; sobra di dia tempo lo keda seco.
condicionan maritimo/ estado di lama: ta spera un estado di lama leve na partinan
protehe, y leve te modera na partinan zuid. na partinan oost te noordwest lama lo ta generalmente modera cu olanan entre 3 pa 5 pia. labaderanan modera for di noordoost produci pa horcan sam ta drentando awanan di lama caribe y lo por haci partinan oost te noordwest poco bruto den curso di proximo dia of dos.
aviso/ alerta:
ningun
fenomenonan special: debi na un indice relativamente halto di rayonan di solo y poco nubia e dianan aki nos por verwacht cu temperatura lo por yega 34 of 35°c rond di oranan di merdia. esaki combina cu e biento zwak te modera por duna un sensacion di temperatura rond di oranan di merdia di 38 te 40°c.
tempo tropical significante: Horcan sam tabata situa na 620 km oost-noordoost di islanan ariba y ta move den direccion noordwest. sam ta te ahinda solamente un molester pa navegacion maritimo.
un sistema di precion abou zuid di islanan cabo verde a bira e di 20 deprecion tropical di temporada di atlantico. esaki a crece rapidamente y bira tormenta tropical victor. voctor ta move west-noordwest na 870 km zuid di islanan cabo verde y no ta menasa pa caribe.
otro area di mal tempo situa zuidwest di islanan cabo verde tin un chance grandi den proximo 48 ora pa sigui desaroya y bira un cyclon tropical.
potencial di awacero pa proximo 24 ora:
1 to 3 mm; localmente esaki por varia.
registracion di temperatura (grado celsius) y
awacero (mm) den ultimo 24 ora (8’am pa 8’am):
airport : max 34 / min 28 / 0.0 mm
westpunt: max 34 / min 28 / 0.0 mm
sta rosa: max 34 / min 28 / 0.0 mm
pronostico di tempo pa proximo 3 dianan: parcialmente nubla cu un awacero pasahero te breve.
biento lo ta for di direccion oost y modera; basta fuerte te posiblemente fuerte den rafaga; temperatura (grado celsius) max / min lo ta: 34 / 28


text:
Comunicado Presidente di Conseho Electoral (Electorale Raad)
Emiti dia 14 juni 2021
Den pleno preparacion pa e eleccion cu lo tuma luga dia 25 di juni 2021, Presidente di Conseho Electoral ta informa comunidad di Aruba lo siguiente.
Carchi di voto
Riba e carchi di voto cu tur persona cu derecho di voto lo mester a ricibi awe caba, e biaha aki lo tin un QR code. E QR code aki ta pa yuda e eficiencia di e proceso di registra un persona cu a presenta pa vota. Esaki normalmente ta sosode na man den e Registro di votado di cada urna.
Despues di e proceso di identificacion y registracion, un votado ta haya e stembiljet for di e Presidente di Urna, cu mescos cu semper ta blanco y no tin di ningun forma un conneccion cu e identidad di e votado. E votado ta bay cu e stembiljet den e hoki y ta marca cu e potlood cora e candidato cu e kier duna su voto, y despues ta dobla su stembiljet y deposita esaki den e buzon.
Sugerencia di orario
Debi na Covid-19 y pa evita aglomeraccion, preparacionnan a wordo haci di antemano. Pa e motibo aki riba e carchi di voto e biaha aki tambe tin un orario cu ta wordo sugeri pa yega na e urna electoral. Ora mayoria di persona acudi na e urna riba e ora di sugerencia, lo por evita cu tin aglomeracion durante e dia di eleccion na e urnanan. Esaki ta importante pa evita contagio di coronavirus. Tene bon cuenta cu esaki ta un sugerencia y NO un obligacion. Si no ta posibel pa e votado yega na e urna na e ora sugeri, por acudi na urna libremente entre 8'or di mainta y 7'or di anochi. Si tin diferente persona cu ta biba hunto cu orario diferente, ta recomenda pa yega hunto riba e ora di sugerencia di e persona cu ta mas conviniente pa esnan cu ta biba hunto.
Registro di votado
Decision a wordo tuma cu no lo duna e partidonan politico copia di e registro di votado cu tur informacion personal y sensitivo di 70281 votado. E rason tras di e decision aki ta, cu ademas cu e no ta necesario pa e control cu lo mester a sosode antes ora technologia di identificacion no tabata tan avansa y e partidonan tabata tin un control social den bario, cu Pedro no ta Pablo, e registro aki ta contene informacion personal sensitivo di 70281 votado, cu ta ser acumula pa e servicio di Censo di pais Aruba. Pa un bon organisacion di nos eleccion, control di identidad di e votado cu ta yega urna electoral, y uso di e derecho di voto solamente un biaha, no tin necesidad di sosten di checkers manera antes. Uso di identificacionnan moderno y uso di Registronan electronico moderno y technologia certifica y avansa ta garantisa e proceso confiabel di eleccion y ta percura pa esaki, y ta den man di e Presidente y miembronan di urna.
Ora comparti e informacion personal aki cu un partido politico, ta perde di bista kiko exactamente ta e forma y limite di uso di e data sensitivo aki. Uso inapropia y contra nos derecho constitucional di voto liber, por ehempel busca un hende na su cas cu no a yega urna ainda, pa esnan cu haya e data aki den nan man ta sumamente facil. Uso y analysis di e informacion personal mas sofistica cu esaki tambe lo ta posibel. E derecho di proteccion di data personal ta un derecho fundamental di sernan humano cu te cu aña 2017 no tabata tin proteccion di derecho internacional y legal mes fuerte cu awe. Ta responsabilidad moral di Gobierno di Aruba, di Conseho Electoral y di Censo pa minimalisa entrega di data personal di e populacion na tercera partidonan si esaki no ta necesario pa buena marcha di un proceso y den esaki pa e proceso electoral. Traspaso di e data no ta necesario pa un buena marcha den e eleccion manera nos por wak esaki na otro paisnan den Reino por ehempel Bonaire, St Maarten y Hulanda. E control por sigui den buena marcha cu of sin e presencia di checker paso tur hende sa cuanto votado tin na cada urna.
Finansas partido politico y candidato riba lista
Conforme e ley pa partidonan politico, desde prome di januari 2021 partidonan politico mester duna cuenta di nan finansas na un Comision finansas partidonan politico (Commissie financiën politieke partijen). E presidente di Conseho Electoral ta presidente di e Comision aki. Alrededor di eleccion candidatonan riba lista y partidonan politico mester duna cuenta na e Comision di locual nan a haya di nan sponsornan y donadornan. E Comision finansas partidonan politico a notifica e partidonan politico y candidatonan riba lista di nan obligacionnan y lo publica e informacionnan aki via di e website di Censo bou di e link Verkiezingen 2021 pronto.


text: Diadomingo atardi a drenta informe di un caso di maltrato den St. Christoffelbergweg na Sanicolas, mesora a dirigi patruya na e sitio. Na yegada di polis na e sitio a papia cu un dama cu a declara cu despues di un argumento e su pareha lo mester benta na vloer y choke como tambe dal e den su cara. Polis por a nota cu e dama tabata mustra hopi golpea na su cara y a pidi pa ambulans bini na e sitio. Na yegada di ambulans na sitio a atende cu e dama na e sitio mes. Mientrastanto vehiculo di transporte a ser pidi na e sitio pa e homber cu a keda deteni pa e acto di maltrato riba e dama. E dama no a desea di entrega keho y a opta pa bay cu auto particular pa Centro Medico.


text:
DEN HAAG – Un grupo di studiante di Kòrsou ta kore e riesgo di pèrdè nan lugá di biba na Hulanda. Posiblemente ta trata di desena di studiante ku apénas tin un aña na Hulanda bou di guia di finansiadó di estudio SSC. No ta prolongá nan kòntrakt di hür.
Chanté (23) na Amsterdam no por drumi mas anochi. Huntu ku 200 otro studiante di promé aña na kuminsamentu di aña di estudio el a poderá Stichting Studiefinanciering Curaçao (SSC) pa hür un kamber na Hulanda. Esaki lo tabata pa un aña.
Sufisiente tempu segun SSC pa haña un otro kamber. “Pero na Hulanda nos ta topa un merkado di kas pèrtá, lista di espera, limitashon finansiero i awor tambe e krísis di corona”, e studiantenan ta bisa.
SSC mes ta mustra tiki komprenshon. E organisashon no ta mira pakiko e studiantenan di Kòrsou aktualmente ta pasa malu, ta e reakshon. “Pasobra e hürmentu di e kamber ta sigui digitalmente.” Ta remarkabel ku e kòntraktnan di hür di diferente studiante internashonal sí a prolongá pa motibu di e krísis di corona.
Studiante kurasoleño èkstra vulnerabel pa motibu di e krísis
E studiantenan ta haña ku SSC no por nenga e impakto di e krísis di corona i nan posishon vulnerabel. “Nos no tin niun hende aki. Nos no tin netwerk, no tin famia ku por yuda nos i nos no tin forsa finansiero. Nos ta bini na remarke ménos fásil pa kas na Hulanda. P’esei SSC tin un monopolio riba nos.”
Chanté ta trata pa huntu ku otro studiante di promé aña pidi yudansa riba diferente manera. “Mi tin masha strès di esaki”, e studiante di promé aña ta konta miéntras ku e ta trata di dominá su lágrimanan. “Pa haña debe pa motibu di un estudio ta pisá kaba. Pa no alkansá e aña òf pa bo mester stòp pasobra bo mester buska kas i muda ta kousa mas debe. Hopi di nos ta tristu i ta lucha ku keho di salú.”
Riba e strès di kas tambe ta bini e prekupashon pa famia i sernan kerí na nan isla. Kòrsou ta den un krísis ekonómiko profundo for di e brote di corona. “Si e moneda devaluá e kompensashon finansiero di e mayornan ta bira ménos”, Chanté ta konta.
“Nos a dirigí nos na SSC i a splika e situashon. A lo ménos no a ferwagt komprenshon serka un organisashon kurasoleño. Ku nan ta bira lomba pa nos i no ta pensa riba nos bienestar ta hasi doló.”
SSC: e studiantenan tabata sa den kiko nan lo a haña nan mes
Krísis di corona òf laga, segun un bosero e studiantenan tabata sa bon bon ta den kiko nan tabata hinka nan mes. Esta ku despues di e promé aña nan mes mester a buska kaminda pa biba.
Ke men, no ta debí na e propio preparashon di e studiantenan? “Ta algun luna promé ku nos a sali for di Kòrsou numa nos a tende di e nesesidat di inskribí serka e plataformanan di hür pa motibu di e tempunan di espera largu”, e studiantenan kurasoleño ta bisa. “Studiante hulandes asina tin un adelanto, pasobra hopi bia nan a inskribí for di edat di 16 aña. Asina e torneo no ta igual.”
“Esei SSC no por yuda” ta e reakshon di e finansadó di estudio. Chanté i otro studiante di promé aña lo mester sali for di nan kambernan. “Pasobra SSC a reservá nan kambernan kaba pa e grupo di studiante nobo ku ta yega fin di yüli, lástimamente nos no por duna prolongashon na e studiantenan ku t’ei kaba.”
E problema tin añanan ta sigui numa, sin solushon
SSC ta rekonosé ku nan tin di hasi ku un ‘problema ku ta bini bèk kada aña’, ku nan no tin solushon p’e. “Kon grandi e problema ta bou di e studiantenan karibense mi no sa”, segun un bosero.
“Chokante’, Chanté ta haña. “E studiantenan di promé aña ku pronto lo sali pa Hulanda aworó lo pasa den mesun kos òf pió ku nos aworakí. Nos ta mira ku pa otro studiante strañero na Hulanda sí ta regla tur sorto di kos. Pakiko no pa studiante di Kòrsou?”
Ora puntr’é e representante di gobièrnu di Kòrsou ta laga sa di ta na altura di e situashon, pero e ta mustra riba e organisashon di ehekushon responsabel SSC.
Debe di estudio èkstra ta inevitabel
E úniko opshon na e momentu aki ta parse di ta e sektor liber pa hür. Pero Chanté i su kompañeronan di mala suerte te aworakí no por a haña kamber ku nan por paga ku nan fiansa di estudio mensual. “E merkado di kas ta masha pèrtá, ku preis di hür haltu. Banda di esaki e hürdónan ta pidi un bòrg di dos bia e hür.”
“I e mésun luna ei bo ta paga tantu e hür di bo kamber bieu komo e hür di bo kamber nobo.” Na SSC bo por fia solamente un luna di hür dòbel, si studiante pidi esaki dos siman delantá. Un debe èkstra ku e studiante kurasoleño no ke tuma. Chanté no sa di unda e ta bai saka e sèn, sí e haña un kas.


text:
Referèndum
Un referèndum ta un elekshon na kual elektor di un pais o regional por ekspresá nan boluntat riba un asuntu o desishon ku mester tuma.
Tiponan[editá | editá fuente]
- Un referèndum konsultivo o desisivo
- Un referèndum riba inisiativa di un pueblo pa duna konsehá riba desishon ku lo mester tuma,ta un referèndùm konsultivo
- Un referèndum riba inisiativa di gobièrnu pa un pueblo ekspresá su mes riba un desishon,e resultado por ta konsultivo o desisivo,ta dependé na e porhento di e voto nan,e resultado mester wòrdu respetá dor dje representente nan di pueblo.
- Un referèndum ku ta obligá por ehèmpel si den un lei ta reglá pa bai modifika konstitushon o distansiá di outorisashon na instituto internashonal,un manera pa presenta referèndùm obligatorio.
- Un referèndum korèktivo (correctief) ta pa impedí o anulá desishon nan (despues) ku un gobièrnu a tuma.
Antias Hulandes[editá | editá fuente]
Resultado di referèndùm riba un di islanan di Antia pa reformashon benidero di struktura estatal di Antia Hulandes
Reformashon di struktura estatal[editá | editá fuente]
Dia 17 di september 2005 e minister hulandes dje tempu ei, Alexander Pechtold, di bestuurlijk vernieuwing i koninkrijksrelaties, den konferensha di kambio di struktura estatal, politiko di Antia, a kombeni ku lo bin un konferensha prome ku kabamentu di aña tokante ekonomia, finansa, rechtshandhaving i deugdelijk bestür.
Dia 21 di oktober 2005 e segundo konferensha ku ta hopi difikultoso tokante di finanasa públiko i kambio nobo ku lo bia tuma luga,den akort ta para ku Antia mester laga Hulanda kontrolá finansa.E konferensha di mesa rondo na 26 november 2005 a sera un kompromiso ku Hulanda lo saldá e debe nan di Antia,bou di un kondishon ku Antia mester sòru pa hasi algu n'e défisit finansiero i evita debenan nobo i tambe a papia dje promé fecha di desmantelamento di Antia ku mester a drenta na vigor yüli 2007,pero e no a sigui,despues e minister a bini ku un fecha mas lat.E otro konferensha di nieuwe staatkundige verhoudingen lo tuma luga den yüli 2007. Tambe tabatin un konferensha ku a tuma luga dia 27 te ku 30 di mart 2006 entre Antia, Aruba i Hulanda tabata un midí pa siguiente konferensha di mesarondo den april 2006 bira un éksito.
Dia 1 yüni 2006 tabatin e konsulta entre prome ministro di Antia de Jongh-Elhage i ministro presidente di Hulanda Balkenende, ministro Pechtold di ku tabata di relashonnan di reino, ministro Zalm ku tabata di finansa,pa entregá dokumentunan di Partner den reino,ei den para relashon nobo entre Antia i Hulanda ku lo bai bira un éksito. Na kabamentu di yüni ministro De Jongh-Elhage a bishita hulanda pa dil tokante di siguiente konferensha di mesarondo ku representantenan di islanan di Antia i Hulanda ku mester a tuma luga den juli, pero 29 yüni 2006 e segundo kabinèt Balkenende a kai.
Boneiru[editá | editá fuente]
Dia dies di september 2004 a tene un referèndum na Boneiru pa duna konseho tokante di laso direkto ku Hulanda. Resultado tabata ku 59 porshento a vota pa laso direkto, 24 porshento pa outonomia y 16 porshento pa keda Antia Hulandes. Tabata un referèndum konsultivo, lo siguiente mester a bini un referèndum pa pueblo disidí tokante di laso direkto ku Hulanda, pero tòg dia 11 di oktober 2006 e delegashon di gobièrnu di Boneiru ku a bai Hulanda pa disidí den ki forma lo bin un laso direkto ku Hulanda mester a informá pueblo tokante desishon ku a wòrdu tuma pa Boneiru, pero a resultá k'e delegashon mes a disidí y firma pa munisipio hulandes.
Munisipio Hulandes[editá | editá fuente]
Dia 7 yüli a bini e di tres kabinèt Balkenende, Atzo Nicolaï tabata ministro nobo di Bestuurlijk Vernieuwing van Koninkrijkrelaties ku a trese su prome bishita na Antia y Aruba fo'i 14 te 24 di ougùstùs. Dia 18 di september e Raad van State di reino a publika su informashon dje siguiente Staatkundige Hervormingen.Dia 4 di oktober 2006 e ministro Nicolaï a deklará ku e islanan Boneiru, Sint Eustatius i Saba (BES) lo integrá den Hulanda i lo haya status Openbaar Lichaam ku ta kia bou di artikel 134 di lei Hulandes,kompará ku un gemeente Hulandes (Munisipio Hulandes).E desishon aki a wòrdu tuma i firma dor dje islanan (BES) y Hulanda den un mini konferensha di mesarondo dia 11 di oktober 2006 na Den Haag pa papia tokante divishon di tarea. Aktualmente Reino Hulandes ta konsisti di pais nan Hulanda, Aruba y Antia Hulandes. Tabata kombení no mas tardá ku 1 yüli 2007 ku Antia lo separá komo pais den Reino Hulandes,despues di kua Korsou y Sint Maarten lo sigi komo pais nan nobo ku outonomia komparabel k'e status di Aruba, e otro islanan (BES) ta bira munisipio partikular (bijzondere gemeente) den Reino Hulandes.
Pa e status aparte di Aruba no tin ningun kambio den e reformashon aki, ministro Nicolaï a deklara den su karta na Tweede Kamer sigur ku Aruba ta buska mas kolaborashon den reino hulandes. E ministro lo bai mira si por haya mas kolaborashon intensivo k'e otro pais den reino hulandes. E islanan Boneiru, Sint Eustatius i Saba (BES) ta haya e status di munisipio partikular (bijzondere gemeente) di Hulanda. Nan ta wòrdu dirigi komo openbare Lichaam bou di artikulo 134 den lei di reino hulandes. E grondwetsartikel ei kua a usa antes pa Zuidelijk Ijsselmeerpolder y pa e dorp nan aneksá Elter y Tudderen pa por a dirigi nan.Dor di usa e artikulo ei lo no modifika e konstitushón riba término kortiku. Anke ku Raad van State di reino hulandes ta haya ku ta deseabel pa modifika e konstitushón riba término largu. Den lei y regla nan ta stipula pa dirigi e islanan menera den tur munisipio nan Hulandes, k'e islanan ta haya un Burgmeester, wethouder, gemeenteraad, trabounan di Burgemeester y wethouder ta estrikto separa. Ta nifika ku mayoria dje leinan hulandes ta aplikabel riba e islanan (BES), komo k'e trabou ta tuma tempu a disidi di bai poko poko ofer riba termino largu. E habitante dje islanan tin derecho di vota pa Tweede Kamer y parlamento oropeo y tambe lo bin posiblidat pa vota pa Eerste Kamer, pero kon esei lo sosodé no ta anunsiá ainda.
Den e akort di 11 di òktober 2006 ku islanan y Hulanda a sera, ta pará ku Hulanda lo pèrkurá pa e islanan hasi uso di finansia manera ta eksigí, y tambe e islanan no por fia sèn mas.Kua moneda legal e islanan lo haya ta disidi despues. Ministro Nicolaï a indiká ku no ta nesesario pa e islanan bai introdusi Euro, p'e sistema fiskal lo bin investigashon y tambe ku ta Belastingdienst Hulandes lo bai kontrola y kobra belasting.
Hulanda lo ta responsabel pa hustisia y polis riba e tres islanan, Raad van State di reino hulandes ta haya ku no ta efisiente pa bini un procureurgeneral y hoofdofficier van justitie apart p'e islanan. E ministro a mustra riba di pregunta di Tweede Kamer tokante dje reformashon. Ela deklara ku midida nan sosial manera di kobra ònderstant y penshon di behes lo no bin ningun kambio.
Outonomia[editá | editá fuente]
Raad van State ta duda ainda si tin posibilidat p'e islanan ku outonomia haya nan mes gouverneur, tambe e ta mustra ku mes persona por bira gouverneur p'e dos islanan. E persona ei por okupá e puesto tambe di Komisario di Reina p'e islanan (BES).Den statut di reino hulandes ta posibel ku un persona por ta enkargá ku mas ku un funshon.
Antia ta partisipá aktualmente den Union Oropeo komo status di Landen en Gebieden Overzee (LGO),pero pa e islanan (BES) ta bin kambio dje status ku lo bira Ultraperifere Regio (3 Overzeese departementen van Nederland).Den e mini-konferensha a stipulá ku lo bai buska posiblidat ku tin y kua implikashon tin pa haya e UPG status p'e islanan (BES).
Raad van State di reino hulandes den su informashon tokante dje staatkundige hervormingen ku ta bai tuma laga,a bisa ku no ta nesesario p'e islanan (BES) keda k'e LGO-STATUS (Landen en Gebieden Overzee),komo esei lo ta un diferensha straño den un staatsbestel.
Pa e munisipio nan benidero ta fasil pa haya e UPG-status, k'e islanan ku ta bai haya outonomia den Reino Hulandes, Aruba, Kòrsou y Sint Maarten mes mester bai regla asunto nan di Acquis Communauntaire (Gemeenschapsrecht) di Union Oropeo. Boneiru, Sint Eustatius i Saba outomátikamente ta haya regla nan Oropeo, komo nan ta bai kai bou di leinan hulandes.


text:
KOMUNIKADO DI KUERPO POLISIAL KÒRSOU kontròl di tráfiko
KOMUNIKADO DI KUERPO POLISIAL KÒRSOU
171 / 2017
23 mei 2017
kontròl di tráfiko
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 23 di mei 2017 entre 11.10 pa 12.45 or, polis a tene kontrol di tráfiko riba Weg naar
Westpunt na altura di yotin kòrta.
Un total di 16 prosèsverbal a keda repartí pa diferente infrakshon kometé e.o. kore outo;
-sin reibeweis bálido;
– ta papia na telefòn;
-sin saka richtingaanwijzer;
-ku tayer gasta.
E kontrolnan aki ta kontinuá.


text:
Play-off semi-final Liga40 durante wikènt di 9/10 òktober di BEVEKO BRIGHT BASEBALL:
Play-off semi-final LIGA 40+
Sta Maria Pirates 5 – Jandoret Raiders 4
Pa Sta Maria: 5 kareda 10 hit i 2 eror. Picher ganadó: Amador Nita. Mihó bate: Roderick Zimmerman di 3-3. David Kirindongo tabata tin un honron.
Pa Jandoret: 4 kareda 6 hit i 0 eror. Picher pèrdèdó: Earl Virginie. Mihó bate: Randolph Balentin di 3-2.
Isla Crackers 9 – Sta Rosa Memories 5
Pa Isla: 9 kareda 11 hit i 1 eror. Picher ganadó: Orsendo Clemencia. Mihó bate: Dave Janga i Kevin Boekhoudt ámbos di 4-3.
Pa Sta Rosa: 5 kareda 10 hit i 3 eror. Picher pèrdèdó: Fisel Perreira. Mihó bate: Egbert Polonius i Farley Girigori ámbos di 4-2.
Jandoret Raiders 6 – Sta Maria Pirates 3
Pa Jandoret: 6 kareda 8 hit i 1 eror. Picher ganadó: Deron Clara. Mihó bate: Randolph Balentina i Robertico Castillo ámbos di 2-2.
Pa Sta Maria: 3 kareda 8 hit i 1 eror. Picher pèrdèdó: Irving Sambo. Mihó bate: Ramiro Balentina di 3-3.
Sta Rosa Memories 6 – Isla Crackers 5
Pa Sta Rosa: 6 kareda 8 hit i 1 eror. Picher ganadó: Gilbert Juliana. Mihó bate: Shendy Cras di 4-3.
Pa Isla: 5 kareda 11 hit i 0 eror. Picher pèrdèdó: Luigi Yanez. Mihó bate: Dennis D’arnault; Julius Veeris i Rolin Eustatius tur di 3-2. Michelangelo Celestina tabata tin un honron.
Tur dos serie di Play-off semi final (miho di 3) ta empatá na 1 i djadumingu – 17 di òktober e weganan desisivo lo tuma lugá.
· 11:00 – Isla Crackers vs Sta Rosa Memories
· 14:30 – Sta Maria Pirates vs Jandoret Raiders


text:
No tin kambio den tarifa di bùs chikí i mediano entrante 1 yüli 2021
Written by Khalil Guribaldi on 5 July, 2021
WILLEMSTAD – Ministerio di Desaroyo Ekonómiko ta informá ku no tin kambio den tarifa di bùs chikí i mediano entrante 1 di yüli 2021.
Ministerio di Desaroyo Ekonómiko a haña indikashon ku aktualmente tin un lista di tarifa di bùs chikí i mediano di luna di yüli 2021 den sirkulashon. Por medio di e komunikado akí Ministerio di Desaroyo Ekonómiko ta informá ku esaki no ta un lista ofisial.
E último biaha ku a adaptá tarifa di bùs chikí i mediano tabata promé di yüli 2017. Esaki ta e lista vigente.
Na momentu ku Ministerio di Desaroyo Ekonómiko adaptá e lista di tarifa di bùs chikí i mediano, esaki lo keda anunsiá ofisialmente pa medio di un komunikado. Tambe e lista ofisial ku stèmpel di Ministerio di Desaroyo Ekonómiko lo ta disponibel pa tur shofùr di bùs na bali di nos ofisina.
Ministerio di Desaroyo Ekonómiko lo anunsiá debidamente asina ku tin aktualisashon den e lista di tarifa di bùs chikí i mediano.


text:
ORANJESTAD — Tensionnan entre presonan y cuidadornan na KIA ta escalando atrobe, segun René Bernabela, lider di sindicato Topa cu ta representa gran parti di e wardadornan di preso eynan. Segun e sindicalista e wardadornan ta den un incertidumbre riba ken ta bay ta sucesor definitivo di Fred Wijenberg como director di e prison.
“Tin problema tur dia den KIA. Cada rato presonan ta retando e cuidadornan. Fuera di esey e infrastructura den e prison ta total-loss y awor numa gobierno ta den e procedura pa selecta ken ta bay bira e director nobo. Na dado momento e trahadornan ta cuminsa fada”, asina Bernabela ta duna di conoce.
E sindicalista ta bisa cu tin dia cu director suplente Dick van Leenen no ta ni yega na pia di trabou, locual ta causa e impresion serca e cuidadornan cu no tin un hefe na momento aki den e instituto coreccional.
Bernabela ta bisa tambe cu no tin indicacion ainda for di parti di gobierno pa loke ta remodelacion di e areanan den e prison cu practicamente ta inusabel. Awasero di ultimo dianan te hasta lo a causa extra daño, yenando almacennan di e prison cu away y lagando murayanan yena cu schimmel, segun Bernabela. Segun e serca ambos e presonan y e cuidadornan tin frustracionnan grandi ta lantando y cu na dado momento lo por yega na un situacion explosivo un biaha mas, manera tabata e caso dos biaha caba e aña aki.
Candela
Ambos Bernabela y Van Leenen ta confirma cu den ultimo dianan tabatin incidente cu presonan na unda celnan a wordo cendi na candela. Segun Bernabela esaki tin di haber cu e ambiente actual di incertidumbre den KIA, na unda presonan supuestamente kier tuma bentaha di ausencia di un director fiho y kier reta e wardadornan. Van Leenen di su banda ta bisa cu ta trata di incidentenan den e jeugdafdeling na unda antayera e bijstandsteam y K-9 unit a tene un razzia extenso den e celnan pa pone ordo bek.
‘Maneho a keda igual’
Van Leenen di su banda ta lamenta ponencianan di Bernabela y cu e ta trece esakinan den prensa. E ta desmenti cu KIA ta sin capitan na timon aworaki. “E maneho cu nos tabatin bou Wijenberg a keda manteni. KIA sigur no ta mas insigur cu seis luna pasa. Bijstandsteam y brigada di cacho a keda mesun fuerte “, segun e unico cu a resta di e management team. “Esey mi kier cambia lo mas lihe posibel. Aworaki nos ta trahando duro pa haya un director nobo pa KIA.”
Riba e acusacion di Bernabela cu e lo ta ausente, Van Leenen ta bisa cu pa tres dia durante e siman aki, su persona tabata combersando cu candidatonan pa e puesto di director. “Y esey a tuma lugar na oficina di minister di Husticia. Dus berdad, e ora ey mi no ta na KIA, pero mi ta buscando un director. Ami ta un di e poconan eyden cu ta traha seis pa shete dia pa siman. Pues si acaso señor Bernabela no ta wak mi na pia di trabou, no kiermen cu mi no ta trahando”, asina Van Leenen ta declara.
Autor Ariën Rasmijn


text:
Sr. Henry Prins den su hubentut a praktiká e ramo di deporte di atletismo i su espesialidat tabata Salto Largu.
Henry a kuminsá su karera komo Dirigente Deportivo for di 1948, tempu ku el a keda inkorporá den Direktiva di Asosiashon di Atletismo di Antia Ulandes.
Na aña 1952 Henry Prins a keda eligí den direktiva di federashon Antiano pa Edukashon Físika (N.A.B.L.O.) ku despues a bira Komité Olímpiko di Antia Ulandes (N.A.O.C.). Sr. Prins tabata Kofundador i Presidente di Curacaose Schiet Bond.
Na 1981 Sr. Prins a asumí e puesto di Presidente di Komité Olímpiko di Antia Ulandes, posishon ku el okupá te na aña 1993. Na 1981 Henry a keda eligí komo tesorero di e organisashon Deportivo di Weganan Sentro- Amerikano i di Karibe (ODECABE), puesto ku e ta okupá te ku e fecha di awe.
DISTINSHONNAN RISIBI:
"OFFICIER IN DE ORDE VAN ORANGE NASSAU"
"OORLOGS HERINNERINGS KRUIS"
"C.S.F. -AWARD" pa su dedikashon pa mas ku 25 aña sirbiendo deporte.


text:
Hof a dicta sentencia; Paul Croes condena na 3 aña di prison y 8 aña no por postula como politico y tampoco por traha den Gobierno
ORANJESTAD – Awe merdia via video conference Hof di Corte Superior na Curacao a dicta sentencia den e caso apelacion IBIS. Luna pasa tratamento di e caso a tuma lugar y a keda palabra cu awe tin sentencia. Aruba Native por a compronde cu Wever ta e unico cu no a presenta.
Hof a rechaza e defensa hiba cu a viola e ley di derechonan humano (EVRM).
PAUL CROES
Paul Croes: Hof a mustra cu como minister, Paul Croes a malusa su funcion pa dispensacion di permisonan. E tabata pasa riba nengamento di permiso di e departamento concerni y tabata duna permiso tog. E funcacion Excelence a haya hopi placa di comerciantenan pa asina regla permiso. Hof tambe a mustra cu Paul Croes a laga drenta Aruba un muher ilegal pa cuida su yiunan. Hof ta haya Paul Croes culpable di e acusacionnan. Pa cu e castigo, Hof a tene cuenta cu door di e caso aki, a afecta Paul Croes hopi y cu e no tin bida politico mas. Sinembargo Hof no ta mira esaki motibo pa baha castigo. Hof a condena Paul Croes na 3 aña di prison y 8 aña sin por ta politico y funcion den gobierno. Hof a rechaza exigencia di PG pa detencion di Paul Croes di biaha.
MELONY CROES PAESCH
Croes Paesch, Hof ta haya cu un parti di labamento di placa so a wordo trata. Esaki ta relaciona cu e negoshi di Croes Paesch. Hof no ta haya proba cu a laba placa. Hof ta haya cu Croes Paesch ta culpable di a laga drenta un muher ilegal pa cuida nan yiunan. Hof a bisa di ta tene cuenta cu e caso aki a afecta e pareha Croes nan bida hopi. Hof a declara Croes Paesch liber di laba placa y a condena Croes Paesch pa a laga e muher ilegal drenta na 120 ora di trabao pa comunidad y si no cumpli cu esaki e lo mester bay 60 dia sera.
NUÑEZ
Hof ta haya cu Nuñez como tramitador a cumpra Paul Croes pa dispensacion di permisonan. Hof a duna Nuñez na 4 luna di prison condicional cu 3 aña di prueba. Tambe Hof a condena Nuñez na 150 ora di trabou pa comunidad y si e no cumpli cu esaki e lo mester bay 75 dia sera.
DI VECCHIA
Hof ta haya cu Di Vecchia a duna Paul Croes prijs special pa por haya permiso. Hof ta haya e exigencia di PG exagera. Hof a condena Di Vecchia na 2 siman condicional y 3 aña di prueba.
WEVER
Hof ta haya cu no a keda proba cu Wever a cumpra Paul Croes pa haya permiso. E hecho cu Wever a haci donacion chikito na Excelence pa campaña no ta relaciona cu dunamento di permiso. Hof a declara Wever liber.
MARTINUS
Hof ta haya cu Martinus ta wordo declara liber mescos cu PG a pidi. Hof a mustra cu Martinus a cumpra carchinan pa concierto manera e sa haci mas biaha. Hof no ta haya cu esaki tabata pa move Paul pa haya permiso. Hof ta confirma sentencia cu ta declara Martinus liber.


text:
KOMUNIKADO DI KUERPO POLISIAL KÒRSOU Tópiko: Detenshon pa maltrato i menasa.
KOMUNIKADO DI KUERPO POLISIAL KÒRSOU
no.: 346 /2016
Fecha: 8 òktober 2016
Tópiko: Detenshon pa maltrato i menasa.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
________________________________________
Djasabra 8 di òktober 2016 alrededor di 04.25 or, Sentral di Polis a dirigí un patruya na un kas den Antillenweg pa un kaso di maltrato. Na e adrès ariba menshoná e dama víktima a deklará na polis ku durante di un diskushon ku su eks frei esaki lo mester a maltrat’é i menas’é. Na e kas na Antillenweg polis a detené e hòmber L.MM. nasé na Santo Domingo di 28 aña di edat, komo sospechoso di e maltrato i menasa ariba menshoná. A presentá e sospechoso dilanti di un fiskal ouksiliar ku a ordená su enkarselamentu, pendiente di mas investigashon.


text:
Niels Francisco Liberia a nase dia 4 yüni 1938 komo e promé yu di e pareha
Vicento Libria i Petra Sillé
Niels a kuminsá práktika deporte di Basketbòl komo junior siendo alumno di St. Thomas College miembro di SITHOC (SINT THOMAS COLLEGE) den prinsipio di anan 50.
Semper Niels su empeño tabata pa deporte di Basketbol keda eksistí. E eksperensia ku ela a sinti di loke Basketbol a nifiká pe e tabata deseá pa tur hóben, partikularmente e hóben mas humilde i di ménos rekurso, pasombra no tin mester di muchu kos pa práktika básketbòl. Esta un bal, un renchi den kura banda di kas, o pega kantu di kualke palu den bario o riba kualke vèlt na unda ku ta.
Komo hungando ya den e tim di ‘senior”di SITHOC, Niels a partispa den diferente selekshon ku a representá tantu Korsou y komo Antia Ulandes na Aruba,Venezuela 9valencia), Sürnam i Colombia.
Despues ku direktiva di Sithoc a apuntá Niels komo entrenadó di e ekipo junior di Sithoc., den añanan 69/70 NIELS A LANTA EKIPO DI Sithoc-damas i Olympic-damas. Na Sint Thomas College den Hoogstraat Niels tabata train Sithoc-damas tur djadumingu di 10 or pa 12’or bin bek bin train Olympic-dams di 4 or pa 6 or di atardi.
E promé hende ku tabata yega vèlt tabata Niels mes i e tabata masha pisa ora hungadónan yega lat.
Konsekuentemente training tabata kuminsá presis na tempu.
Bou di liderazgo di Niels, for di promé salida i durante di 5 aña konsekutivo, Sithoc damas a titulá kampion den ramo femenino i mayoria biaha Olympic tabata sigui komo sub-kampion.
Den añanan 70/80 Niels a funshoná komo entrenadó i coach prinsipal di selekshon di Korsou i di Antia na e.o weganan di reino na Sürnam i Ulanda,weganan Sentro Amerikano i di Caribe na Salbador , Colombia i Panamá (Aunke el train e tim ku a bai El Salbador e mes no por a kompaña nan pa motibu di luto inesperá den famia ).
Na aña ’84 selekshon di damas di Korsou a titulá kampion na Aruba bou di “coaching” prinsipal di Niels asistí pa Cedric Mambre.
Na diferente okashon ku tabatin barkunan di Marina merikano di bishita, federashon di Basketbòl tabata forma selekshon pa hunga kontra di e tripulante i Niels tabata keda apuntá komo coach di e selekshon.
Niels tabata kere ku deporte na skol den bario ta masha importante pa formashon total di e hóben. Pa asina tene e hóben aktivo i for di tentashon di maldat. Niels tata mantené pa su mes un lista di inventarisashon di tur vèlt den tur bario. Den su tempu liber e tabata kore rònt i kaminda e tabata mira hóben ta hunga básketbòl tabata keda para kantu,opservá nan pa despues yama nan diskutí movidanan aktuashon i aktitut.
Despues ku e deporte di basketbòl a kai, algun lider deportivo a lanta Organisashon di basketbòl pa hubentut ‘(ORBAHU)” CSF a apuntá Niels komo miembro di e komishon ku despues mester a formalisá Basketbòl aliento for di fundashon bai Federashon. Den e periodo di transishon di 1996 Niels a forma parti di CUBAFE
Niels a sigui diferente kurso di kapasitashon:
Di ‘La Organizacion Deportiva Panamericana; Solidarid Americana “Certificado de Participacion”na sèptèmber 1976.
Di ‘International Olympic Committee”na Mexico City, Sertifikado di Capacitacion”(Novèmber 1976).
Niels a risibí siguiente rekonosimentu
Aprel 1971 Skalchi di plata di Olympic- Damas
Òktober 1991, Plaka di mérito di komishon Basketbòl Otrabanda
Desèmber 1991, plaka di mérito di CUBAFE
Plaka di mérito di FEBEKO pa su kooperashon duna na Beisbòl di Korsou
Novèmber 2003 Fundashon ku a manehá fasilidatnan di deporte a nombra e Sala Multifunshonal di Deporte na Suffisant na SALA MULTIFUNSHONAL-NIELS LIBERIA


text:
Pronóstiko di tempu pa Kòrsou i bisindario bálido te djaluna 06:00 o.l., 16 di mart 2020.
Pronóstiko
Pronóstiko di tempu pa Kòrsou i bisindario bálido te djaluna 06:00 o.l., 16 di mart 2020.
Kompilá: djadumingu 15 di mart 2020, 05:00 o.l. (09:00 UTC).
Tempu: Generalmente parsialmente nublá ku chèns pa un áwaseru lokal durante di dia.
Temperatura máksimo lo alkansá 31ºC i temperatura mínimo 24ºC.
Solo ta sali 06:43 i ta baha 18:46 o.l.
Bientu: For di un direkshon generalmente nortost i suak te moderá; forsa 2 te 4 (7 te 30 km/ora, 4 te 16 nudo).
Situashon general: E disturbio ku a bin ta manifestá su mes e último dianan djis nort di e área di Karibe, lo sigui pèrkurá pa un fluho di bientu nortost. Esaki lo trese airu un poko mas fresku durante oranan di mardugá. Tambe e situashon aki lo sòru pa algun nubia pasa de bes ekuando riba nos region ku posibilidat pa un òf mas áwaseru riba sierto parti di nos isla. Mas aleu, ta antisipá un fluho di bientu relativamente suak durante di próksimo dianan.
Kondishon di laman: Trankil te moderá ku altura di olanan entre 0.5 i 1 meter (2 pa 4 pia).
.
Fenómeno spesial: Ningun.
Perspektiva te djamars mainta: Parsialmente nublá, de bes enkuando hopi nublá ku chèns pa algun áwaseru.
Meteorólogo: Abraham.


text:
Lider di PAR Emiy de Jong – Elhage:
ORANJESTAD(AAN):E caida di Gabinete Gerrit Schotte ta algo cu a wordo spera masha dia. Specialmente despues cu dia 29 di juli ultimo sr. Cleopa, di e coalicion, a tuma retiro y no ta sostene e Gabinete ey mas.
For di e dia ey, sr. Gerrit Schotte mester a subi trapi di oficina di Gobernador y entrega retiro di su Gabinete.
Esaki ta loke e lider di PAR, e partido mas grandi, Emily de Jong-Elhage a duna di conoce.
Na mesun momento e ta bisa di ta compronde cu e ta un dolor pa un Gobierno cu no a bin pa sirbi pueblo, pero a corda riba nan mes y cu tres siman caba cu a pasa den e berguensa di mas grandi ora cu den Conseho di Minister di Reino, dilanti tur Prome Minister, a wordo bisa cu Gobierno di Corsou a haya un instrucccion.
Pa e lider di PAR ta increibel con dos aña pasa su Gobierno a traha riba un sistema pa saneamento di debenan, mientras cu e Gobierno actual a traha un presupuesto despues cu un surplus di 50 miyon y ya despues di un par di luna tabata tin un deficit di mas cu 150 miyon florin. “E pueblo aki merece algo miho,” Emile de Jong Elhage a bisa cu e Gobierno di Schotte a purba di tur sorto di forma pa keda, a bin cu tur sorto di triki hasta pa bisa cu Gobernador a bisa nan cu no tin pura.
Den tur esaki el a bin haya un sla diahuebs for di su mesun miembro di partido pa cual no a kede nada otro cu bishita Gobernador. E politico a sigui bisa cu PAR cu ta e partido di mas grandi di Corsou semper ta prepara pa bay den cualkier lucha.
Y ta prepara pa tur escenario, hasta pa bay eleccion. PAR hasta den oranan di mainta a sinta na mesa cu sr. Davelaar, Godett y Cleopa, y cu nan 8 asiento por a forma mayoria den Parlamento, y ta dispuesto pa sinta discuti pa un gobierno nobo. Gabinete Schotte, el a bisa, a keda schuif, pa evita di bay eleccion y keda sinta riba e stoelnan di Gobierno. Goberna cu fraccion chikito ta algo masha dificil, na opinion di lider di PAR.
Sinembargo mester pensa cu ora un persona drenta politica, a bin pa sirbi pueblo. El a señala a cuminsa torno cu servicio di seguridad, kitando e director pa evita cu e politiconan cu mester drenta Gobierno no ta pasa den e screening test.
E director a bay Corte varios biaha y a gana tur su casonan. Den cuadro di esaki e prome instruccion a yega ora cu e servicio di seguridad di Hulanda a bin tuma over e departamento aki. A mata tur e NV-nan di Gobierno, coriendo cu tur e directornan sin motibo valido.
Tur a gana nan casonan den Corte y mester paga nan miles y miles di florin, basta cu logra pone partidarionan den e puestonan ey y haci negoshinan na nan beneficio. Riba dje a gaña cu atletanan di Corsou por desfila den olimpiada cu bandera di e pais, a papia di un druk-tank cu lo a haya regalo di Venezuela, pero a resulta di ta un negoshi. Esaki ta e maneho cu e Gobierno di Schotte a bin ta hibando pa 21 luna largo.


text:
Geplaatst op 19 August 2019 dor di Ministerio Tráfiko, Transporte i Planifikashon Urbano
Willemstad – Ehekushon di Programa di Desaroyo di Rif, kual ta konsistí di un kantidat di 8 proyekto tantu públiko komo privá, a kuminsá ofisialmente. Preparashonnan ménos bisto a kuminsá for di komienso di e aña aki, i resientemente públiko por a nota komienso di e trabounan bisto tambe. Meta di Programa Rif ta pa hasi di Rif un área vibrante pa habitantenan di Kòrsou i turista. E programa ta konsistí di 3 fase. Den e fase aktual – esta fase 1 – lo inisiá i finalisá 5 proyekto públiko grandi den e área aki, i tambe 3 proyekto di inisiativa privá.
Komo parti di e Strategia di Kresementu pa Kòrsou (“Groeistrategie Curaçao”), Ministerio di Tráfiko, Transporte i Planifikashon Urbano a duna prioridat na Programa Rif. E proyektonan ku ta forma parti di e programa aki ta: un infrastruktura – adaptá na e nesesidat di futuro – pa maneho i transporte di awa di riolering, un kaya nobo pa konektá sentro di Otrobanda ku e terminalnan di krusero pa medio di ekstenshon di Hamelbergweg, Parke di Palu di Mangel 1, un kanal di konekshon entre Parke di Palu di Mangel 1 i 2 i un kaya nobo pa mehorá fluktuashon fásil i lihé di tráfiko ku ta bini di e terminalnan di krusero, via stadion di Rif. Gobièrnu mes lo finansiá e proyektonan aki, pa un montante total di entre 20 pa 25 mion florin. E proyektonan di inisiativa privá ta Hotèl Corendon i Hotèl Courtyard Marriott, i renobashon di Hotel Renaissance Curaçao Resort & Casino.
Desaroyo di e área di Rif tin su base den un kantidat di dokumento stratégiko durante añanan. Entre e dokumentonan aki ta figurá Plan Mayó (2007), Masterplan Rif di Konseho Insular, vishon stratégiko Zakitó, mas resien den Programa di Gobernashon 2017-2021 i por último Strategia di Kresementu pa Kòrsou. Pues, for di un punto di bista di maneho no tin duda ku e área di Rif meresé atenshon i ta hañando esaki. Sinembargo, ta importante pa desaroyá Rif ku urgensia. No solamente for di punto di bista di maneho, pero tambe teniendo na kuenta aspektonan di salubridat públiko i di infrastruktura.
T’asina ku e área di palunan di mangel na Rif ta kontaminá i na sierto partinan asta gravemente infektá ku supstansianan dañino pa salú. Esaki, debí na e desagwe di awa di riolering den e “binnenwater” di Rif, kombiná ku e echo ku e awa den e área aki no ta sirkulá. E falta di sirkulashon di awa a krea ademas un área grandi di lugá di brui di sangura. Konsiderando ku den un lapso di algun luna pa dos aña Curaçao Medical Center, Hotèl Corendon i Hotèl Courtyard Marriott lo habri nan portanan, e situashon di desagwe den e “binnenwater” di Rif lo empeorá, si no tuma akshon ku e debido urgensia.
Konseho
Gobièrnu ta konsiente di e preokupashon ku ta reina den sierto gremionan di nos komunidat tokante e palunan di mangel i e kaminda di konekshon entre Rif i sentro di Otrobanda. Ta pa e motibu aki mes gobièrnu a tuma e kantidat di konseho ku tabata nesesario, i a basa su desishon tumá for di aña 2008 i ratifiká na 2018, riba konsiderashonnan di tur grupo di interes, entre nan Sosiedat di Komersiantenan di Otrobanda (SKO) i Amigunan di Tera. Tabatin diferente alternativa pa konektá Otrobanda i Rif. Ku e opshon ku a opta p’e, lo ‘verdun’ algun palu di mangel. E área kaminda lo kita algun palu di mangel ta netamente un área kaminda e suela ta sumamente infektá, loke ta forma un menasa pa salubridat públiko. Lo krea un parke di palu di mangel ku un ruta pa peaton, un ruta pa bai den kanoa i posibilidat pa rekreá. Ademas lo tin un sentro di informashon pa bishitante, kaminda muchanan di skol tambe lo por haña tur informashon pa traha nan proyektonan eskolar.
Un di e kondishonnan mas importante pa por krea e parke aki tabata un solushon pa e problema di desagwe di awa di riolering den e “binnenwater” di Rif, kaminda e palunan di mangel ta. Lo atendé e problema aki dor di instalá un pòmp nobo ku generator, i komputarisá, pa e sistema ku ta atendé maneho di awa di riolering. Banda di esaki, un sistema di pipa di preshon haltu lo sòru pa transporte di awa di riolering for di e punto kaminda ta kolektá e awa sushi aki, te na Klein Hofje. E sistema aki lo kumpli ku e nesesidatnan di futuro. Ku otro palabra, e preshon riba e sistema aktual lo baha i ku esaki lo minimalisá e desagwe. Tambe gobièrnu lo krea un posibilidat pa awa fresku di laman drenta e “binnenwater” di Rif i dor di konektá e dos áreanan di palu di mangel na otro pa medio di un kanal di konekshon, lo hasi posibel pa awa sirkulá i asina eliminá e problema di sangura tambe.
Gobièrnu ta konsiente di e molèster temporal ku e trabounan relashoná ku Programa Rif por okashoná pa habitantenan i bishitantenan di e área i ta diskulpá di antemano. Gobièrnu ta mustra alabes riba e importansia pa ehekutá e proyektonan aki ku e urgensia nesesario, na benefisio di komunidat di Kòrsou i futuro generashonnan.
Pa informashon general, entre otro e situashon di tráfiko adaptá den e área di Rif, por tuma kontakto ku Ministerio di Tráfiko, Transporte i Planifikashon Urbano via WhatsApp 5999 511-8582 i Facebook (MinisterieVVRP).
– FIN DI KOMUNIKADO –
Athunto:
Foto
Persona di Kontakto pa Prensa
Jason Obispo
Bosero di Programa di Desaroyo Rif
+5999 528-9482
programarif@gobiernu.cw


text:
Pa loke ta e diferencia di opinion entre sindicato TOPA y Departamento di Recursonan Humano (DRH), pa cu e reorganisacion na KIA, minister mr. Andin Bikker a remarca lo siguiente: “Ora cu a drenta Gobierno na 2017 sindicatonan a informa minister Bikker cu nan no a wordo debidamente consulta door di e minister anterior riba e loke e minister a presenta na ministerraad na 2017 y cu loke e minister a presenta no ta carga nan aprobacion. E ora a cuminsa un proceso di consulta amplio cu e sindicatonan hunto cu DRH, cual a termina 1 di november 2019 ora cu un Landsbeluit pa reorganisa KIA a keda cla”.
Cuminsamento di 2020 e pandemia a bati na porta di mundo y door di e incertibumbre financerio tur proceso cu lo tin consecuencia financeiro grandi mester a wordo poni un rato “on hold”.
E aña aki ora cu a bira cla cu e economia a cuminsa recupera, minister Andin Bikker a bay ministerraad cu un solucion proponi pa DRH cual por cuminsa wordo implementa alvast y cu pais Aruba por afford pa paga awo, te ora cu nos recupera di e efectonan economico grandi di e pandemia.
Ayera tabata un reunion fructifero y den bon ambiente cu tur sindicato y DRH caminda a palabra e implementacion y e proximo pasonan pa cu esaki. Pues e procesonan di bevordering ta sigui cana, niun hende no por a premira ni yuda cu un pandemia a presenta. Minister Bikker ta lamenta cu procesonan laboral ta wordo discuti via media y e ta haci un apelacion pa TOPA y DRH resolve nan diferencianan di opinion na mesa di dialogo.
—-


text:
Entrega e formulario di peticion pa duna retiro, getypt y cu splicacion di e motibonan.
Peticion pa duna retiro
Descripcion
E doño di trabao ta presenta un peticion motiva na Departamento di Labor pidiendo permiso pa duna retiro na e trahado. Tin formulario special pa esaki cu ta obtenibel na e departamento.
Ta sigui un etapa di “hoor en wederhoor” cu ta tuma lugar por escrito. Ta habri un file cu na final ta manda pa un comision cu lo haci recomendacion na Departamento di Labor. E Director di Departamento di Labora por duna of nenga permiso pa retira hende.
Pa mas informacion por consulta e Ley pa terminacion di contrato di trabao (Landsverordening beëindiging arbeidsovereenkomsten).
Unda pa pidi'e? / Mas informacion na
Na e seccon Bureau Arbeidsgeschillen di Departamento di Labor (Directie Arbeid en Onderzoek).
- E formulario ta obtenibel gratuitamente na Departamento di Labor.
- E doño di trabou ta esun cu mester yena e formulario.
Kico mi tin di hiba cu mi?
Cuanto tempo ta dura pa hay'e?
E procedimento por dura entre 1 pa 2 luna, pero por tarda mas dependiendo di e circunstancianan.


text:
Geplaatst op 10 February 2020 dor di Ministerio Salubridat Públiko, Medio Ambiente i Naturalesa
E BARKU KRUSERO AIDAPERLA KONFORME SU SKEMA A YEGA KÒRSOU DJADUMINGU 9 DI FEBRÜARI 2019 PA 6’OR DI MAINTA I TA MARA NA MEGA PIR 2 (TULA).
Willemstad, 9 di febrüari 2020 – Ministerio di Salú, Medio Ambiente i Naturalesa (GMN) ta informá ku den kuadro di su trabounan di monitoreo i akshon pa evitá ku e vírus kontagioso 2019-N Coronavirus ta drenta Kòrsou, ta sigui informá.
E barku AIDAperla (2017) di AIDA Cruises ku tin un kapasidat di 4.350 pasahero tabata hopi den notisia últimamente. Esaki pa e echo ku algun Isla den Karibe, den e kaso aki Sint Lucia i Dominica, a ninga Aidaperla ku 3.286 pasahero i ± 900 personal ku a sali dia 30 di yanüari 2020 for di Bridgestown na Barbados drenta nan puerto. Esaki debí ku algun di e pasaheronan tabatin síntomanan di infekshon respiratorio. Ora e dos Islanan akiriba menshoná a ninga AIDAperla di drenta nan haf nan a sigui nabegá bai e isla di Sint Maarten, ku no tabata riba interenario, i nan por a drenta haf di Sint Maarten sin ningun problema. Esaki meskos ku e otro puerto ku nan a bai despues.
E krusero AIDAperla a drenta Kòrsou djadumingu di 9 di febrüari 2020 pa 6’or di mainta.
Ta bon pa informá i enfatisá ku te ku aworakí no tin ningun kaso registrá i konfirmá di Coronavirus den e region di Karibe kaminda e barku krusero AIDAperla ta nabegá konforme su interenario. No tin ningun indikashon tampoko ku e turistanan krusero riba e barku aki ta bin for di e área di riesgo kaminda e vírùs 2019-N Corona a originá, esta na Wuhan, provinsia di Hubei na China.
Kon Kòrsou ta atendé ku preparashon di e menasa di e Coronavirus?
E departamento di Epidemiologia di e Ministerio di Salú, Medio Ambiente i Naturalesa (GMN) su trabou rutinario, ora un barku krusero tin ku drenta nos puerto, ta haña promé un formulario titulá “Maritime Declaration of Health (MDH)” via e agentenan di e linianan krusero. Esaki ta un formulario ku ta indiká ku detaye kon e estado di salú ta di e pasaheronan ku ta malu na bordo di un barku. Aparte di e formulario (MDH) aki e funshonarionan di e departamento di Epidemiologia ta hasi preguntanan adishonal ku por redundá den un bishita di inspekshon dor di e funshonarionan riba e barku pa determiná ku e barku por drenta nos puerto si òf no.
Den kaso ku e barkunan ta kumpli ku e protokòl pa drenta nos puerto, pero si tin algu persona ku ta malu riba e barku no ta pèrmití e pasaheronan aki baha for di barku. E situashon di AIDAperla no ta otro for di e otro barkunan ke ta drenta nos haf semanalmente. Basá riba e kontrol aki i basá riba e echo ku no tin e Coronavirus den e region di Karibe no tin ningun motibu epidemiológiko konforme protokòl pa a ninga e barku AIDAperla drenta nos puerto di Kòrsou djadumingu 9 di febrüari 2020 pa 06.00 mainta i mara na Mega pir Tula. AIDAperla lo sali bek pa 22.00 for di Kòrsou.
Promé ku e AIDAperla a drenta nos haf funshonarionan di e departamento di Epidemiologia a subi e barku i no a haña nada partikular. Meskos ku a hasi ku e otro dos (2) barkunan ku tambe a drenta haf di Kòrsou djadumingu dia 9 di febrüari ku ta Eurodam ku 2.014 pasahero i Norwegian Gem ku 3.130 pasahero a bordo. No tabatin ningun partikularidat serka nan tampoko.
Pa mas informashon tuma kontakto ku Ministerio di Salú, Medio Ambiente i Naturalesa riba e siguiente numbernan di informashon: 432-2850, 432-2851, 4322855, 0800-0888.


text:
SANTA CRUZ — Conseho di Partido di MEP den su reunion e siman aki a reitera e mandato na lider di MEP Evelyn Wever-Croes pa yega na un coalicion cu base amplio cu partidonan RED y POR.
Esaki despues cu lider di partido y presidente di partido a duna un briefing di e reunion cu Informador, y principalmente mustrando riba e problemanan financiero serio cu gobierno di Mike Eman tin Aruba aden, y e falta di cumplimento severo di parti di gobierno di AVP. Esaki ta pone hopi mas presion riba e partidonan cu kier ehecuta nan programa cu nan a bai eleccion cun’e, pero cu e desastre financiero cu Mike Eman ta lagando atras, por stroba.
Ya un dia despues di eleccion Conseho di Partido a duna e mandato na lider di MEP pa sondea e posibilidadnan pa formacion di un coalicion. Despues cu e disponibilidad a keda expresa pa tur tres partido MEP POR y RED, y e formacion a drenta den e sigiente fase, lider di MEP a bolbe busca mandato y aprobacion di Conseho di Partido pa continua.
Mester remarca cu tur miembro di Partijraad a duna nan sosten na e proceso aki, y tur rumor cu si tin problema interno den partido MEP, ta falso. MEP ta mas solido cu nunca, y den bon dialogo y transparencia, ta canando e caminda di formacion di gobierno, cu cabes friew y cu seriedad. Partido MEP ta sumamente orguyoso di su lider y e forma con e ta atendiendo cu e proceso aki, y a reitera su sosten na Evelyn Wever-Croes.


text:
Malesanan cardiovascular ta un di e motibonan di mas grandi di morto na Aruba. Hopi hende ta sufri di e malesanan cardiovascular. Pa hopi aña nos mester a manda e gran mayoria di asegurado pa Colombia pa haya tratamento. Danki na e iniciativa di nos propio cardiologonan y Dokter Horacio Oduber Hospitaal, nos por a yega -desde april 2018- na nos propio departamento di caterisacion di curason. Aki ta unda pashentnan cu tin mester di por ehempel un ˮstentˮ ta haya esaki. Tambe ta haci e asina yama diagnostico CAG, by pass y drecha of reemplasa klep di curason.
Pero kico ta malesanan cardiovascular?
Malesanan cardiovascular ta tur e malesanan cu tin di haber cu e curason y of e adernan. Algun di e malesanan aki un persona por haya desde su nacemento, otro despues den su bida. Importante ta pa realisa cu nos tur por haya un malesa cardiovascular. E chens pa baha e riesgo ta door di hiba un bida saludabel (habito di come saludabel y haci movecion diario).


text:
Departamento di Salud Publico DVG ta recorda
Departamento di Salud Publico DVG ta recorda
Tur establecimento cu ta bende cuminda, bebida alcoholico y/of no-alcoholico lo siguiente.
ORANJESTAD, Aruba –23 september 2021. Departamento di Salud Publico DVG ta haci un suplica na tur persona cu ta bende cuminda y/of bebida sea alcoholico of no-alcoholico pa tene cuenta cu e siguiente puntonan:
- Manera ta prescribi den ley di Personeelsbesluit warenverordening: tur persona cu ta bende cuminda y/of bebida mester tin nan Certificado di Salud (“Gezondheidsverklaring”) na ordo. E Certificado di Salud mester ta vigente y visibel pa e controladornan di Departamento di Salud Publico;
- E Certificado di Salud (“Gezondheidsverklaring”) tin un validez di 1 aña;
- Na momento cu Departamento di Salud Publico haci control, e persona di e establecimento mester tin e carnet di Certificado di Salud cune;
- No ta acepta recibo como reemplasante di Certificado di Salud (“Gezondheidsverklaring”);
- Durante inspeccion si acaso no cumpli cu e rekisitonan menciona Departamento di Salud Publico DVG lo aplica sancion si ta necesario, unda tin e posibildad di asta sera e establecimento.
Ademas di e Certificado di Salud, tur establecimentonan mester cumpli tambe cu tur regla di higiena manera:
- limpieza:
- separacion di alimento;
- tur alimento mester ta bon cushina;
- uzo di temperatura cu e alimento mester cumpli cune;
- uzo di awa y alimento liber di peliger
Esnan cu mester aplica of renoba nan Certificado di Salud mester hasi un cita online via e siguiente site: http://www.dvg.aw
Pa mas informacion por tuma contacto libremente cu seccion di Inspeccion di Alimento y Hygiena di Departamento di Salud na telefon 5224273 / 5224274 / 5224275 / 5224279 of via email: dwh@dvg.aw


text:
OFISINA I PLATAFORMA DI MINEGOSHI PORFIN TA UN ECHO
OFISINA I PLATAFORMA DI MINEGOSHI PORFIN TA UN ECHO
Geplaatst op 1 Òktober 2019 dor di Ministerio di Desaroyo Ekonómiko
WILLEMSTAD- Ministerio di Desaroyo Ekonómiko (MEO) tin entre otro komo tarea pa desaroyá i stimulá mas empresarionan sólido i duradero na Kòrsou. Un di e formanan ku e ministerio a skohe pa duna forma na esaki ta, dor di establesé un plataforma ku ta karga e nòmber di MiNegoshi ku e meta pa duna guia i sosten na empresarionan nobo i esnan eksistente
Empresanan mikro, chikí i mediano (SME) ta representá e wesu di lomba di e ekonomia di nos pais. E sektor aki ta unu ku sin duda algun ta duna un gran aporte diario na e desaroyo di nos ekonomia i ta p’esei MEO ta keda hasi esfuersonan kontinuo pa por sigui fortalesa i krese e sektor aki.
Un di e esfuersonan ku e ministerio a bin ta traha riba dje di forma inkansabel, ta e plataforma i e wèpsait di MiNegoshi.
MiNegoshi ta konsistí di dos komponente sumamente importante pa yuda guia i sostené e empresario mikro, chikí i mediano i hasi su meta di lanta òf ekspandé su propio negoshi muchu mas aksesibel
Algun tempu pasá MEO ya a hasi lansamentu ofisial di e portal http://www.minegoshi.org kaminda e ministerio a sentralisá tur informashon di importansia pa e (futuro) empresario ku link ku ta hiba na e diferente wèpsaitnan di kada stakeholder di relevansia pa e empresario. Aparte di e portal aki, MiNegoshi ta ofresé tambe un plataforma kaminda konhuntamente ku otro partnernan den e sektor ta brinda asistensia na e empresario riba e kaminda pa alkansá su meta. Partnernan den e plataforma aki ta entre otro entre otro, BAB, Kámara di Komersio, Fundashon Marshe, CITI, EU desk Curaçao, Korpodeko, Qredits i OBNA. E plataforma aki ta nifiká ku e empresario por akudí personal na e ofisina di MiNegoshi situá na piso 3 den e edifisio di AmiDos na Pletterijweg 43, Parera i kaminda ta nesesario e trahadónan di e ministerio lo por referí esaki na e partner ku lo por asistié mihó.
Huntu ku tur esaki MiNegoshi ta ofresé tambe asistensia ‘one-on-one’ konfidensial i grátis na e empresario, training den grupo riba tópikonan di importansia pa e sektor di SME i asistensia pa start-up i formalisá bo empresa. Pero tambe guia pa yega na kapital, formulashon di un bon business plan, uso di teknologia i komersio digital, fortifikashon di kapasidat di gerensia i hopi mas.
E enfoke prinsipal di MiNegoshi ta, pa promové mas empresa mikro, chikí i mediano formal i duradero, promové kresementu di e empresanan eksistente, enkurashá mas inovashon, oumento di produktividat i stimulá nos empresanan pa eksportá.
Den un ambiente ameno ku minister di Desaroyo Ekonómiko, sra Giselle mc William i stakeholdernan relevante, MEO a presentá e plataforma ofisialmente i tambe e lokalidat kaminda empleadonan di e ministerio lo bai risibí i duna asistensia na e empresario.
Durante e okashon aki minister mc William a suprayá ku e intenshon di MiNegoshi no ta pa remplasá otro organisashonnan ku aktualmente ta brindando un servisio spesífiko na empresarionan. Mas bien MiNegoshi lo bai traha konhuntamente ku partnernan den e sektor aki pa asina krea un laso fuerte kaminda e empresario tin e espasio i e fundeshi sólido pa asina sigui krese aun mas. Pa sa mas di MiNegoshi por bishita nos portal www.minegoshi.org libremente. Tambe por manda nos un mail ku kualke pregunta na info@Minegoshi.org òf yama nos na 462-1444 (ekst 114, 133 òf 138)


text:
Den Haag – Sekretario di Estado di Salubridat Públiko, Bienestar i Deporte (VWS) Paul Blokhuis i diputado Nina den Heyer di Boneiru a firma e akuerdo di koperashon ‘Boneiru salú i vital’ na Den Haag. E akuerdo ta enfoká entre otro riba fortifikashon di kuido básiko di famia i hubentut, atendementu ku violensia doméstiko i maltrato di mucha, kuido di hende grandi i tambe riba hendenan (famia, amigu, konosí i bisiña) ku ta duna kuido boluntario na nan próhimo (hende ku malesa króniko, hende ku limitashon òf hende ku mester di kualke otro tipo di ayudo).
Promé ku fin di e aña aki Entidat Públiko Boneiru i ministerio di Salubridat Públiko, Bienestar i Deporte ta prosesá e palabrashonnan den un agènda di ehekushon. Den e agènda aki nan ta inkluí tambe e aktividatnan ku tin den e Akuerdo Karibense di Deporte i Prevenshon ku nan a sera resientemente. Pa ehekushon di esaki e ministerio te ku 2022 anualmente ta pone 1,5 mion dòler disponibel. Sinembargo e ambishon ta dirigí riba un esfera sosial duradero i fuerte i esei ta bai mas leu ku 2022.
Mihó kordinashon
‘Entidat Públiko Boneiru i e ministerio kada unu tin nan propio tareanan regardando salubridat públiko, pero nos tin un meta komun si: mehorá kuido na komunidat boneriano i hasi esaki mas aksesibel pa tur hende. Banda di gobièrnu lokal i gobièrnu di Reino tin mas organisashon ehekutivo ku ta aktivo riba tereno di sosten i ayudo sosial. For di 2010 paso pa paso ta ampliá e oferta di kuido. Un petishon pa kuido no ta pará riba su mes, hopi biaha tin kestion di vários problema i kousa pareu. P’esei pa por ofresé e ayudo i sosten korekto mester di direkshon. E akuerdo aki ta yuda kordiná e diferente aktividatnan riba nos isla mas mihó’, sigun diputado Den Heyer, kende ta enfatisá ku otro partidonan ta bonbiní pa afiliá na e akuerdo ‘Boneiru salú i vital’.
Kuido di hende grandi i kuido ku famia, amigu, konosí i bisiña ta duna
Ministerio di Salubridat Públiko, Bienestar i Deporte i Entidat Públiko Boneiru ta duna balor na un bon kuido pa hende grandi. P’esei ta reinforsá kuido na kas, kuido den bario i akohida durante dia. Sekretario di Estado Blokhuis: ‘Nos tin atenshon spesial pa hendenan (famia, amigu, konosí i bisiña) ku ta duna kuido boluntario na nan próhimo (hende ku malesa króniko, hende ku limitashon òf hende ku mester di kualke otro tipo di ayudo). Den komunidatnan chikitu manera Boneiru ta importante pa mantené i fortifiká forsa propio di e sírkulo di kontaktonan. Huntu ku otro nos ta eksplorá e posibilidatnan pa komplementá e kuido ku famia, amigu, konosí i bisiña ta duna òf pa kuido ku ta duna rekonosementu na e famia, amigu, konosí i bisiñanan aki i aliviá nan.’
Violensia doméstiko
E akuerdo intergubernamental ku a sera anteriormente tokante atendementu ku violensia doméstiko i maltrato di mucha ta bira parti di e akuerdo di koperashon. Diputado Den Heyer: ‘Nos Kolegio Ehekutivo tin e ambishon pa mas pronto posibel kumpli ku e palabrashonnan internashonal ku tin den e Tratado di Istanbul tokante kombatimentu di violensia doméstiko i maltrato di mucha. E aserkamentu konhunto i integral aki ta aportá pa mira e atendementu aki den koherensia ku otro tareanan sosial di Entidat Públiko Boneiru.’
Tratado ‘Limitashon’ di Nashonnan Uní
‘Mi ta sumamente kontentu tambe pa konhuntamente nos wak bon na unda nos prioridatnan ta ora ta trata di implementashon di e Tratado ‘Limitashon’ di Nashonnan Uní’, diputado Den Heyer ta kontinuá. ‘Sekretario di Estado Blokhuis i ami ta kompartí e opinion ku hendenan ku un limitashon físiko òf mental meskos ku tur otro hende mester por partisipá kompletamente den komunidat. Mi ta hasi un yamada riba doñonan di trabou na Boneiru pa no wak kiko un hende ku a bin solisitá no por, pero wak prinsipalmente kiko sí e por i realisá ku hendenan ku limitashon hopi biaha ta èkstra motivá.’
Riba potrèt:
- Sekretario di Estado Blokhuis i diputado Den Heyer ta firma e akuerdo di koperashon ‘Boneiru salú i vital’.
- Diputado Den Heyer (ku banda di dje direktor di Direktorado di Komunidat i Kuido di Entidat Públiko Boneiru Silvana Janga-Servilia) den kombersashon ku sekretario di estado Blokhuis i su personal.
Ora ku publiká e potrètnan por fabor menshoná: Foto Nico van Ven/OLB.
For di 12 te ku 20 di sèptèmber diputado Nina den Heyer ta ku bishita di trabou na Hulanda Oropeo. Un gran parti di e programa tin di haber ku maneho di hubentut i hóbennan. E diputado lo bishitá diferente organisashon den e sektor aki i hiba kombersashon ku e partido enbolbí entre otro e ministerionan.


text:
Den cuadro di construyendo mihor cuido, dialuna awor Dr. Horacio E. Oduber Hospital ta inaugura un otro parti di e proyecto di renobacion y construccion. E biaha aki ta inaugura e area unda manera drenta lo haya bali di informacion, Departamento di Opname y mas.
Consecuentemente desde dialuna awor, 8 di maart e entrada principal di HOH cu tur hende a conoce pa añanan largo lo ta completamente sera pa publico. Esaki ta nifica cu si bo tin cu bishita hospital pa cualkier servicio di cuido lo mester haci uzo di e entrada nobo na Area A. E entrada aki lo conectabo cu e edificio nobo (Toren A), pero tambe e edificio existente (Toren B).
A traha duro e ultimo lunanan pa finalisa trabounan di renobacion den e area aki. E fase aki di e proyecto ta casi ful cla y poco poco lo muda e diferente departamentonan eyden. A cuminsa muda algun departamento caba n’e area aki cu a wordo ful renoba. Un “look” hopi moderno, un esfera trankilo y suficiente espacio pa por brinda servicio di calidad.
E departamentonan cu desde dialuna awor lo por haya den e area nobo aki ta balie di Informacion/Security, Departamento di Opname, Kassier y Departamento di Facturatie & Debiteuren. Den futuro cercano lo muda mas departamento manera Wondpoli y Functieafdeling.
Lo tin borchinan indicando con pa yega diferente caminda. Si bo tin cu bay Departamento di Radiologia, Botica di Hospital y cafetaria tambe lo mester pasa via e area A completamente renoba pa yega eynan.
Si bo no ta sigur nos tin coleganan cla para pa splica con pa yega e departamento cu bo tin cu bishita.
Cu un espacio hopi mas amplio y mas departamento bao un solo dak e construccion y renobacion ta sigui den bon caminda. Na final di e proyecto grandi aki, Aruba lo tin un Hospital moderno cu lo por brinda mihor cuido y di mas calidad na tur pashent.


text:
Punta Brabo – Diamars mainta pa mas o menos 6:30 polis y brandweer a bay cu urgencia Aruba Beach Club, caminda cu un camber lo tawata na candela.
Na yegada di brandweer nan ta constata cu no un camber, pero cu e candela tawata den e parti di e elevator, esta shaft manera Sr Ponson di Brandweer a declara.
Guestnan a wordo evacua y aloca un sitio safe.
Brandweer mientrastanto a combati e candela basta lihe, evitando cu e lo por sigui expande y causa mas daño.
Ariba imagennan di drone di Brandweer, por wak cu e parti mas ariba di e tower di a sufri basta daño.


text:
Prins Harry y Meghan Markle ta riba portada di e revista TIME den e edicion cu ta revela e personahenan mas influyente di mundo. Mientras cu na Reino Uni nan fama y popularidad ta sigui baha desde e entrevista polemico cu Oprah Winfrey na maart e aña aki, ta mustra cu na Merca e pareha ta sigui ricibi admiracion. Aunke e potretnan hunto cu un perfil di ambos, ya a provoca hopi critica. E fotografo serbio Pari Dukovic, a ser critica tambe bisando cu e trabou di retoca di e potretnan tabata horibel.
Un otro a afirma cu e potret di portada ta refleha e dinamica di poder den e relacion, pasobra Meghan ta dilanti su casa: “Wow, e potret aki ta bisa hopi. No por sconde ken tin e control”. E pareha a laga un mensahe riba e website di Archewell Foundation bisando cu prins Harry y Meghan, duke y dukesa di Sussex, no solamente ta sinti nan honra di ta parti di TIME 100 di e aña aki, sino tambe nan skirbi alabando Dr. Ngozi Okonjo-Iweala, pa ta riba e lista anual di e personanan mas influyente di e publicacion.


text:
Departamento di Mucha & Adolescente
Declaracion di Mision
Guia cada mucha y adolescente na un relacion amoroso y di servicio cu Hesus pa nan por comberti den Su dicipel.
Declaracion di Proposito
Pa promove e desaroyo spiritual, emocional y intellectual di e muchanan den e comunidad di Iglesia.
-
Siña e teologia y metodologia pa yuda muchanan bai na Cristo.
-
Ministra na cada mucha pa nan por crece den fe y desaroya un relacion intimo cu Hesus atrabes di e programa manera “Muchanan den Dicipulado”, sigui e studio di Beibel pa mucha y otronan. Tur esaki pa fortalece su bida di oracion, di estudio y servicio na otronan.
-
Yuda e lider y miembronan di Iglesia reconoce e importancia di e prome aña di e bida di e mucha, caminda e mente y e curason ta mas susceptible na e evangelio, siñandonan con conguista e curason di e muchanan cu e obhetivo di tresenan na Cristo y Su iglesia.
-
Stimula pa e muchanan wordo inclui den tur programa y actividad di Iglesia.
-
Prepara materialnan cu por e mayornan, maestro y pastornan con pa hiba e mucha den un estudio significativo di Beibel, cu e obhetivo di preparanan pa nan por tuma desicionnan conciente dirigi pa e Spiritu Santo aworaki y den nan añanan futuro.
-
Desaroya materialnan cristocentrico pa wordo usa pa e miembronan di Iglesia cu ta preocupa pa e educacion religioso di e muchanan.
-
Organisa y coordina programanan cu ta involucre e muchanan y nan lidernan.
-
Promove e curriculum di projecto/programamnan infantil entre e maestronan di Sabat Scol, proviendo training y materialnan apropia.
-
Desaroya materialnan pa e programa di Vakantie Beibel School caminda e balornan biblico ta wordo resalta.
-
Colabora cu otro departamentonan manera Ministerio di Bida Familiar, Educacion, Salud, Sabat Scol, Mayordomia, Hubentud Adventista y Ministerio di Hende Muher cu e proposito di desaroya y provee capacitacion pa e lidernan por ministra efectivamente na e muchanan.


text:
WILLEMSTAD — Wikènt tras di lomba tabata karga ku Sòftbòl Bigleague/hubenil ku vários partido interesante. Weganan a tuma na Buenavista ballpark i tambe Muizenberg ballpark:
Djabièrnè 24 mart:
Starosa Angels 1 ta gana Kanga/Youngstars ku skor di 8 pa 0. Lyuska Van ‘t Kruis a gana i miho na bate ta Surivienska Wawoe di 3-3. Picher pèrdèdó tabata Philles Girigorie i na bate Genesis Schaarbaai di 3-3.
Djasabra 25 mart:
Souax/Eagles 1 ta gana di Starosa Angels 2 ku skor di 13 pa 10. Tanisha Gil a gana i na bate Ivaniela Belfor di 3-2. Picher pèrdèdó a resultá Ludnella Isenia i na bate Angeline Rosalina di 4-3.
Seguidamente den e di 2 wega Souax/Eagles 1 ta bolbe gana di Starosa Angels 2 ku skor di 7 pa 3. Crhisiantely Ogenia a gana i mihó na bate Ivaniela Belfor di 2-2. Picher pèrdèdó a resultá Quilin Curiel i na bate Angeline Rosalina di 2-1.
Starosa Angels 1 ta gana di Buenavista/Pichingolo ku skor di 15 pa 0 . Lyuska Van ‘t Kruis a gana i mihó na bate ta Angelique Antonia di 2-1. Picher pèrdèdó tabata Trishanteley Alexander i na bate Anais Piar di 2-1.
Den último wega djasabra Starosa Angels 1 ta gana di Buenavista/Pichingolo ku skor di 14-4. Lyuska v/h Kruys a gana i mihó na bate Jandely Ricardo di 3-2. Picher pèrdèdó a resultá Dishanique Camelia i mihó na bate Stepharny Smith di 2-1.
Djadumingu 26 mart:
Starosa Angels 1 ta gana di Kanga/Youngstars ku skor di 12 pa 0. Lyuska Van ‘t Kruis a gana i mihó na bate Lyuska Van ‘t Kruis di 3-3. Picher pèrdèdó Vilchez i mihó na bate Angelica Vilchez di 1-1. Den e siguiente wega Starosa Angels 1 ta bolbe gana Kanga/Youngstars ku skor di 9 pa 1. Jandely Ricardo a gana i mihó bate Angelique Antonia di 2-2. Picher pèrdèdó a resultá Theexzainys Kirindongo i mihó na bate Theexzainys Kirindongo di 1-1.
Buenavista/Pichingolo ta gana Starosa Angels 2 ku skor di 9 pa 8. Trishantely Alexander a gana i mihó na bate Anais Piar di 4-3. Picher pèrdèdó a resultá Quilin Quriel i miho na bate Gabriela Hellburg di 3-3. Den e sigiente wega Starosa Angels 2 ta gana di Buenavista/Pichingolo ku skor di 8 pa 7. Ludnella Isenia a gana i miho bate a resulta Angeline Rosalina di 4-3. Picher perdedo a resulta D’yshanique Camelia i na bate Anais Piar di 3-3.


text:
Noord: Diasabra den oranan di madruga patruya di Noord ta wordo manda na altura di lusnan di trafico na Noord pa un boksmento.
Home Uncategorized Chauffeur burachi ta pasa dal un auto den banda y despues ta...
Chauffeur burachi ta pasa dal un auto den banda y despues ta reverse bolbe dal contra e mesun auto
Na yegada nan ta bin compronde cu un Toyota Corolla maneha pa un homber cu tabata basha bou influencia no a calcula bon con pa bira y lo a tuma e bocht di pabou pa bay direccion pazuid mucho grandi y a pasa dal contra un Hyundai I10, cu tabata para den e lusnan di trafico pa bay direccion pabou. Ora e chauffeur di e Toyota Corolla lo a ripara cu elo a pasa dal contra e auto, ela reverse y a dal un biaha mas contra e Hyundai I10.
E polisnan na e sitio a ripara cu e chauffeur tabata basta bou influencia y a didici di detene pa asina e bay warda di polis pa haci un test di Alcohol.


text:
Britney Spears ta luciendo un ‘new do’! E cantante di 39 aña a uza su Instagram pa show su ultimo look: un corte di cabey cortico cu tin su ‘locks’ blond ta cay riba su schoudernan. Bisti cu un outfit floral colorido, Spears a post tres selfie separa pa duna su fans un bon bista di su hairstyle nobo, cu tin capanan cu ta enmarca su cara. “Cut my hair 💇🏼♀ !!!!” Spears a exclama den e caption. “You know what they say …out with the old …in with the new !!!!! Now let us pray.” E guy di Spears, Sam Asghari, a aproba di henter curason su look nobo, comentando cu cuater emojis di curason cora, y el a skirbi: “I love it.”
E ultimo look di Spears ta bin memey di un aña di lucha legal pa e cantante, cu tabata luchando contra su tata, Jamie Spears, den corte. Britney tabatin un aña difícil ora ta trata di su tutela. Si e por wel di aprecia loke su tata a haci p’e den pasado, e ta sinti cu e ta cla pa tuma control di su finansa y atencion medico, y tabata un lucha interminabel, segun un fuente a bisa ET prome cu e cumpleaño di Spears na comienso di e luna aki. E ta emociona cumpliendo 39 aña y e ta kere cu e aña aki lo ta di recuperacion p’e. E fuente a señala cu a pesar di e bataya legal, e prinses di pop ta haciendo ehercicio y ta concentra den su salud.